ИнтерФУТБОЛ :: Хулен Лопетеги «Реал»нинг Перес давридаги энг ёмон мураббийи\nОхирги ҳафталарда деярли ҳамма унинг истеъфога чиқарилишини кутаётганди. Айтиш мумкинки, сўнгги 4,5 ой Хулен Лопетеги ҳаётидаги энг ёмон давр бўлди. Уни Россия мундиали стартига атиги 1 кун қолганида, Испания термасидан ҳайдашди. Чунончи, маҳаллий федерация билан 2020 йилгача шартнома тузган мураббий «Реал»да ишлаш иштиёқи олдида ожиз қолди ва ўзича ЖЧдан кейин дарҳол «Қироллик клуби» базасига йўл олишни режалаштирди. Бироқ Испания футболи раҳбарлари Хуленнинг «Реал» билан хуфёна келишиб олганини ҳурматсизлик ва нопрофессионаллик сифатида баҳолаб, уни миллий жамоа жойлашган Краснодардаги базадан тўғри-драматик тарзда ҳайдашди. Бу Лопетегига роса алам қилгани аниқ, аммо мураббий Мадридда ташкиллаштирилган таништирув-тақдимот маросимида бошқача гапирди: «Ҳаётимдаги энг яхши кун - бу менинг «Реал» бошқарувига тайинлашган сана». Мана, орадан 137 кун ўтиб, Хулен бу ишдан ҳам айрилди. Қандай аччиқ қисмат-а... Ахир Лопетеги «Реал»ни бошқариш йўлида ҳаттоки, фаолиятидаги энг муҳим турнирдан маҳрум бўлганди-я...\nАслида ҳаммаси гўзал бошланди. Лопетеги қўл остидаги жамоа Криштиану Роналдусиз ҳам жуда яхши шаклланганини қайта-қайта таъкидлади, трансферлар чоғи фақат дарвозабон Тибо Куртуа ҳамда ўнг қанот ҳимоячиси Альваро Одриосола сотиб олинганига парво ҳам қилмади. Ишонч билан айтган сўзларига ҳамоҳанг тарзда жамоаси чемпионатда дадил старт ҳам олди: илк 5та ўйинда 4та ғалаба ва фақат «Атлетик» майдонида дуранг. «Биз тўғри йўлдамиз» - қувончини яширмади Лопетеги «Леганес» 4:1 ҳисобида доғда қолдирилгач. Лекин кутилмаганда, ҳаммаси бирдан остин-устун бўлиб кетди: Гарет Бэйл, Иско, Марсело ва Дани Карвахаль каби етакчилар нав-бати билан сафдан чиқишгач, Лопетеги жанобларининг жароҳатлар зарбасига мутлақо тайёр эмаслиги билиниб қолди. Қисқаси, 10-турга келиб, «Реал»нинг умумий аҳволига қараб бўлмасди: охирги 4та турда 3та мағлубият ва турнир жадвалида 7-ўрин. Камига мадридликлар ЧЛ доирасида ЦСКАга ҳам ютқазишди - 0:1. Энг ёмони, клуб футболчилари 6 соатдан кўп ўйин вақтида гол ура олишмади. Шунда ҳам ўйинчилар ҳаммаси жойида эканлигини айтишдан уялишмади. Хусусан, Серхио Рамос «Алавес»га қарши навбатдаги омадсизлик (0:1)дан кейин мураббийни истеъфога чиқаришдан маъно йўқлигини таъкидлади: «Ҳозирги ҳолатда истеъфо аҳмоқона юриш бўлади. Бунинг ўрнига йўлимизда дадил боришимиз керак, негаки, мавсум жуда узун ва бизда барчасини тўғрилаш имконияти бор. Ким «Реал»нинг «ўлган»ини айтаётган бўлса, қаттиқ янглишмоқда. Буни ҳали исботлаймиз ҳам». Лопетегининг ўзи эса аввалги гапларини такрорлашдан чарчамади: «Жамоа талаб даражасига чиқади ҳали. Умуман, ҳеч бир клуб бундай омадсиз даврга юз тутишдан ҳимояланмаган...».\nМураббийнинг тахминлари оқланмади. «Мадрид» асосий баҳс - «Эль-класико»га даҳшатли аҳволда етиб келди. Мисол учун, «Камп Ноу»даги ўйинга бир ҳафта қолганида, As газетасида янги хабар берилди: «Реал» раҳбарияти Каталонияда қандай натижа қайд этилишидан қатъий назар, Лопетегини истеъфога чиқаради - бу ҳақда якуний қарор қабул қилинган». Marca нашри эса зарбани бирозгина юмшатди: «Агар «Реал» мағлубиятга учрамаса, мураббий ўз лавозимини сақлаб қолади, барибир». Дурангдан яхшироқ натижа ҳақида эса оғиз очилмади. Каталониядаги 1:5 - бу чинакам хафагарчилик, қоронғулик. Шу тариқа Лопетеги қўлига кутилганидек, паттасини тутқазишди. Факт шуки, у статистика бўйича Флорентино Перес даврида «Реал»ни бошқарган энг ношуд мураббийга айланди. Лопетегининг истеъфоси кутилган ҳодиса эди, бироқ изоҳ бошқача янгради. «Бу қарор жамоа динамикасини ўзгартириш мақсадида қабул қилинди. Чунончи, ҳали барча мақсадларга етишганимиз йўқ. Директорлар кенгаши ҳозирги натижалар таркиб савиясига мувофиқ эмаслигини тушунади. Ахир ундаги 8 нафар футболчи «Олтин тўп»га даъвогарлар рўйхатига кирди - бунақаси тарихда бирор марта бўлмаганди», - дейилди «Реал» баёнотида.\nЭҳтимол, Лопетегининг омадсизлигида қандайсир тилсим яширингандир... Мураббийнинг исм-фамилияси 14та ҳарфдан иборат - Julen Lopetegui. Қарангки, унинг 4та асосий кўрсаткичи шу рақам билан хотима топди:\n1. «Реал»ни жами 14та расмий ўйинда майдонга бошлаб тушди.\n2. «Реал» унинг қўл остида Ла-лигада 14 очко олди.\n3. Бу даврда мадридликлар чемпионат баҳсларида 14та гол уришди.\n4. Клуб унинг қўл остида чемпионат ўйинларида 14та гол қўйиб юборди.\nХулен Лопетеги ва «Реал» ҳамкорлиги\n** «Реал» охирги ой мобайнида 7та ўйиндан 5тасини бой берди. Бу оралиқда тўплар нисбати 4:13 кўринишини ҳосил қилди.\n** «Реал» Лопетеги бошқарувида Примеронинг охирги 5та турида атиги 1 очко олди. Жамоа бундай инқирозли омадсизликка 2009 йилдан буён юз тутган эмасди. Ўшанда «Реал» Хуанде Рамос раҳбарлигида мавсумнинг охирги 5та турини барбод қилганди («Барселона», «Валенсия», «Вильярреал», «Мальорка» ва «Осасуна»дан мағлубият). Шундан кейин ёзда таркибга Криштиану Роналду қўшилган ва ақлга сиғмас серияли муваффақиятсизлик бошқа учрамаганди.\n** «Реал» 10-турдан кейин турнир жадвалида 9-ўринга тушди - бундай ачинарли ҳолат мавсум-2001|2002дан буён кузатилмаганди. Тўғри, ўшанда «Мадрид» 10-қаторга қулаганди.\n** 8 соату 1 дақиқа - бу «Реал» тарихида энг узоқ давом этган голсиз серия. Яхшики, Марсело нохуш серияни бир амаллаб узиб қўйди.\n** «Реал» фақат Антонио Камачони Лопетегига нисбатан тезроқ ҳайдаган. У 2004 йили жамоани атиги 6та ўйинда бошқарганди.\n** Лопетеги клуб тарихида кетма-кет 4та ўйинда гол уришни таъминлай олмаган 3-мураббий бўлди.\n**Лопетегининг умумий статистикаси ҳам жуда паст. Ўйинлар сонига нисбатан ғалабалар атиги 42,86 фоиз, холос (14та ўйин, 6та ғалаба, 4та дуранг, 6та мағлубият).


"Милан" Леау учун нарх белгилади » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Италия » "Милан" Леау учун нарх белгилади\n"Милан" Леау учун нарх белгилади\n“Россонери”нинг жиддий илтимослари бор.\n"Милан"нинг собиқ ҳимоячиси, ҳозирда клубнинг стратегия ва ривожланиш бўйича директори лавозимини эгаллаб турган Паоло Малдини Рафаел Лининг нархини айтди. Бу ҳужумчининг “россонерилар” билан тузган шартномасида кўрсатилган.\nОлдинроқ футболчига "Реал" фаол қизиқиш билдираётгани хабар қилинганди. «Қаймоқранглилар» футболчини 120 миллион еврога сотиб олишга тайёр, аммо «Милан» ўз етакчисини камида 150 миллион еврога сотади.\nЎтган мавсумда Леау жамоаси учун 42 та ўйинда 14 та гол урди ва 12 та голли узатмани амалга оширди. 22 ёшли португалияликнинг клуб билан амалдаги шартномаси 2024 йилнинг ёзида якунига этади.


shayhontohur.toshkent.uz Shayhontohur.Toshkent.Uz - Президент Инновацион Лойиҳаларни Қўллаб-Қувватлади\nПрезидент инновацион лойиҳаларни қўллаб-қувватлади - Бўлимга қайтиш\nПрезидент Шавкат Мирзиёев Шайхонтоҳур туманини ижтимоий-иқтисодий ривожлантиришга оид лойиҳалар билан танишди.\nТуманнинг Оқлон маҳалласида бўш турган жойда технопарк ташкил этиш лойиҳаси улардан бири. Тижорат банклари иштирокида бу ерда тўқимачлик маҳсулотлари, тайёр кийим-кечак ва спорт товарлари ишлаб чиқарадиган корхоналар ташкил этиш режалаштирилган. Бу маҳалладаги хотин-қизлар ва туман ёшларини иш билан таъминлашда муҳим омил бўлади.\nШу ерда енгил саноат тармоғига инвестициялар жалб этиш, замонавий уй-жойлар қуриш, тиббий диагностика маркази ва мактабгача таълим муассасалари ташкил этиш, асални қайта ишлаш ва қадоқлашни йўлга қўйиш бўйича режалаштирилган лойиҳалар намойиш этилди.\nДавлатимиз раҳбари саноатни инновацион ривожлантириш, хорижий тажрибани ўрганиб, маҳсулдорлик ва рақобатдошликни ошириш бўйича кўрсатмалар берди. Тадбиркорларнинг инновацион лойиҳаларини қўллаб-қувватлади.\nСайтда фойдаланувчилар сони: 63


Ўзбекистонлик тадбиркорлар Хитойдаги “Canton Fair” кўргазмасида иштирок этишди\nАзалдан ота-боболаримиз Буюк ипак йўлида жойлашган Хитой давлати билан дўстона алоқада бўлиб келган. Қадимий Мовароуннаҳр ва Чин юрти ўртасидаги ўзаро савдо-сотиқ алоқалари, яқин ҳамкорлик муносабатлари, маданий ҳаётдаги яқинлиги бугунги шароитда улар ўртасидаги дўстлик ва ҳамкорликни янгича кўринишда ривожлантириб, мустаҳкамлашга тўлиқ асос бўла олади. Бугунги кунда бу ҳамкорлик муносабатлари янги мазмун билан бойиб, барча соҳаларда изчил ривожланмоқда.\nБиргина, Хитойда ўтказиладиган “Canton Fair” Халқаро кўргазмаси ҳам давлатлар ўртасидаги ҳамкорликнинг яна бир кўринишидир. Юртимиз тадбиркорларининг ҳар йили бу ярмаркада фаол иштирок этиб, жорий йилда ҳам ёш тадбиркорлардан иборат “Камолот” ёшлар ижтимоий ҳаракати делегацияси 28 октябр - 7 ноябр кунлари Хитой Халқ Республикасида бўлиб қайтдилар.\nҚисқача Кантон ярмаркаси деб номланадиган ушбу кўргазмада Хитой дунёга ўз эшикларини очиб, ишлаб чиқариш салоҳиятини таклиф этади. Кўргазма Гуанчжоу шаҳрида бир йилда икки маротаба – баҳор ва кузда ўтказилади. Кантон кўргазмаси ўзининг 59 йиллик тарихи давомида халқаро савдонинг мажмуавий ва тантанали кўргазмасига айланди. Хитойнинг халқаро савдо кўргазмалари орасида бу кўргазма энг кўп йиллик тарих, энг юқори даража ҳамда энг йирик миқёс ва маҳсулотларнинг энг катта ассортиментига эга. Кўргазмага дунёнинг кўплаб давлатлари ва минтақаларидан кўп сондаги тадбиркорлар ташриф буюради ҳамда ҳамкорлик битимлари тузиш бўйича энг самарали кўргазма ҳисобланади. 2007 йилдан бу кўргазмада нафақат Хитой компаниялари, балки бошқа давлатлар вакиллари ҳам иштирок этишлари мумкинлиги белгилаб қўйилган, бу эса ташқи савдонинг ривожланишига кўмак бермоқда.\n120-маротаба бўлиб ўтган Халқаро кўргазманинг Ўзбекистондаги делегация таркибига “Камолот” ёшлар ижтимоий ҳаракати томонидан ўтказилган тадбиркорлик лойиҳаларида иштирок этиб, ҳозирда тадбиркорлик фаолиятини муваффақиятли бошлаган 12 нафар ёш тадбиркор ва 2 нафар Ҳаракатнинг Марказий Кенгаши масъул ходимлари киритилди.\nДелегация дастлаб, Хитойнинг Пекин шаҳрида бўлиб, сафар дастурига асосан иштирокчиларнинг Буюк Хитой деворига саёҳати уюштирилди. Ундан сўнг делегация Гуанчжоу шаҳридаги йирик ишлаб чиқариш корхоналари, импорт ва экспорт маҳсулотларининг “120-Сантон фаир” халқаро кўргазмасида иштирок этди.\n“200 та давлатдан 200 мингга яқин тадбиркорлар иштирок этадиган ушбу Халқаро кўргазмада ҳар йили расмий делегациялари таркибида 300 га яқин ўзбекистонлик йирик тадбиркорлар маълумотлар алмашиш ва дўстона ҳамкорлик юритиш мақсадида ташриф буюрадилар. Юртимиз тадбиркорларининг ҳар йили бу ярмарканинг иккала сессиясида ҳам фаол иштирок этишларини алоҳида таъкидлаб ўтиш жоиз. Бу йилги кўргазмада эса “Камолот” ёшлар ижтимоий ҳаракати томонидан ўтказиладиган “Ёш тадбиркор – юртга мададкор” лойиҳаси ҳамда “Менинг бизнес ғоям” танловида ғолиб бўлган ёш тадбиркорларимиз учун тажриба алмашиш имкони яратилди. Бу ҳам бўлса ёш тадбиркорларимизга эътибор йилдан-йилга ортиб бораётганидан далолатдир”, дейди “Камолот” ёшлар ижтимоий ҳаракати Марказий Кенгаши ходими Феруз Аблаяров.\nЁш тадбиркорлар кўргазма доирасида трикотаж ва оёқ кийим ишлаб чиқариш асбоб-ускунлари ва маҳсулотлари, идора моллари, тиббиёт жиҳозлари, дори-дармон ва озиқ-овқат маҳсулотлари билан яқиндан танишдилар. Шунингдек, ўндан ортиқ йирик ишлаб чиқариш корхоналарига ташриф буюриб, ушбу маҳсулотларнинг ишлаб чиқариш жараёнлари ва янги технологиялари тўғрисида маълумот олдилар.\nХусусан, ““Guangzhou Huahao nonwoven fabric Co.,Ltd”, “Italy bosline clothing Co., Ltd”, “Guangzhou KYPAL Garment Co. Ltd” (тикувчилик маҳсулотларини ишлаб чиқариш), ““Huainan liyuan sports goods Co.,Ltd”, “Shenzhen LDK industrial Co., Ltd”, “Qingdao Ableman Leisure Sports Goods Co. Ltd” (спорт маҳсулотларини ишлаб чиқариш), “Guangzhou Qingfeng Electronics Co. Ltd” (замонавий атрактсионлар ишлаб чиқариш) ҳамда озиқ-овқат ва тиббиёт маҳсулотлари ишлаб чиқариш каби ўндан ортиқ корхоналарга тажриба алмашиш ва янги ишлаб чиқариш технологияларини ўрганиш мақсадида саёҳатлар ташкил этилди.\nТашриф якунида ёш тадбиркорлар томонидан хорижий корхоналар билан биргаликда ҳамкорликни йўлга қўйиш бўйича келишувлар белгиланди.\n“Мен “Ёш тадбиркор – юртга мададкор” лойиҳасида ғолиб бўлганимдан сўнг имтиёзли кредит олиб, дори воситаларини ишлаб чиқаришни йўлга қўйдим. Ҳозирда корхонамизда 7 турдаги дори воситалари ишлаб чиқарилмоқда ва бу фаолият туримни янада кенгайтириш истагидаман. Халқаро кўргазмада иштирок этишим фаолиятдаги тажрибамни янада орттиришга хизмат қилди. Эндиликда хорижий корхоналардан бири билан дори воситаларини ишлаб чиқаришни ривожлантириш бўйича, янги технологияларни олиб келиш борасида ҳамкорлик қилиш ниятидаман”, дейди навоийлик ёш тадбиркор Шоҳрух Шаропов.\nНаманганлик ёш тадбиркор Акбар Зиябаев ҳам “120-Canton fair” халқаро кўргазмасидан катта таассуротлар билан қайтди: “2014 йилда Наманган шаҳрида спорт ва медитсина жиҳозлари ишлаб чиқариш бўйича тадбиркорлик фаолиятимни бошлаганман. Халқаро кўргазмада айнан Хитой тажрибасини ўрганиш имконига эга бўлдим. Яъни, спорт маҳсулотларини ишлаб чиқарадиган “Qingdao Ableman Leisure Sports Goods Co. Ltd” корхонаси фаолияти билан яқиндан танишиб, корхона раҳбари билан келгусида истиқболли шартнома имзолашга келишиб олдик. Бу ҳам бўлса маҳсулотларимизнинг янада сифат жиҳатдан яхшиланишига хизмат қилишига ишонаман”.\nБир сўз билан “120-Canton fair” халқаро кўргазмаси юртимиз ёш тадбиркорлари учун тажриба ва таассурот улашиб, янги режаларга туртки бўлди, дейиш мумкин. Миллий қадриятларни ўзининг ҳаёт тарзида акс этган халқнинг тадбиркорлик соҳасида ҳам келажаги буюкдир. Шундай экан, юртимиз ёш тадбиркорлари нафақат Хитой балки, бошқа дунё мамлакатлари билан ҳам самарали ҳамкорлик алоқаларини изчил олиб борадилар.\nРеспублика ёшлар тадбиркорлигини\nХитой Камолот тадбиркор


Индонезияда 17 йил аввал ўлган одам "қайта тирилди" — Sof.uz\nЖАҲОН 144,344,557 122,740,167 3,069,366\nИндонезияда 17 йил аввал ўлган одам "қайта тирилди"\n22.03 15:38 3391 Жаҳон\nИндонезияда 17 йил аввал цунами туфайли ҳалок бўлган деб ҳисобланган полиция офицери Абрип Асеп «қайта тирилди». Бу ҳақда Daily Mail'га таяниб "Zamon.uz" хабар бермоқда.\n2004 йилнинг 26 декабрида рўй берган табиий офат туфайли минглаб одамлар ҳалок бўлган эди. Полициячининг оиласи ҳам уни ҳалок бўлган деб ўйларди. Аввалига уни бедарак йўқолганлар рўйхатига киритишган, сўнг ҳалок бўлди деб эълон қилинган.\nМаълум бўлишича, ўтган йиллар давомида полициячи Ачех вилоятидаги руҳий касалликлар шифохонасида бўлган. Цунами пайтида бошидан кечирган даҳшатлардан сўнг унинг руҳий аҳволи бузилган. «Одамнинг ишонгиси келмайди, – дейди Асепнинг қариндошларидан бири. – 17 йил мобайнида ундан ҳеч қандай хабар йўқ эди, уни ўлган деб ўйлардик; унинг тирик эканлигини билмасдик». Руҳий касалликлар шифохонаси Асепнинг ота-онасига унинг шифохонада ётгани ҳақида нега хабар бермагани қоронғу.\n2004 йилнинг 26 декабрь куни Индонезияда Рихтер шкаласи бўйича 9 балли зилзила содир бўлганди. Натижада Жануби Шарқий Осиё мамлакатларидада рўй берган цунами оқибатида 270 мингдан ортиқ одам ҳалок бўлган.\nКеча, 20:12 832 Ўзбекистон\nКеча, 17:38 823 Ўзбекистон


Мирзиёев Афғонистондаги вазият бўйича муносабат билдирди - 27.08.2021, Sputnik Ўзбекистон\nЎзбекистон президенти Шавкат Мирзиёев Афғонистондаги вазият бўйича муносабат билдирди. 27.08.2021, Sputnik Ўзбекистон\nТОШКЕНТ, 27 авг — Sputnik. Ўзбекистон президенти Шавкат Мирзиёев Афғонистондаги вазият бўйича муносабат билдирди.“Афғонистондаги вазият ҳаммамизни ўйга солиши табиий. Хавотир олманглар, мудофаа қудратимиз ҳар қандай вазиятга тайёр, вазиятни назорат қилиб турибмиз. Лекин мени ўйлантиргани - улар бизнинг жонажон қўшнимиз, улар ҳам кўчиб кета олмайди, биз ҳам.Мана, кечадан бошлаб жафокаш афғон халқига кўмак бўлиш мақсадида Ҳайратон кўпригини вақтинча ишга туширдик. Чунки Афғонистон халқи ҳозир ёрдамга муҳтож, агар улар тинчлик сари ҳаракат қилсалар, биз уларга кўмакчи бўламиз.Бошқа давлатлардан келаётган озиқ-овқатни поездлар орқали етказиб берамиз, ўзимиз ҳам бунга ҳисса қўшамиз. Чунки Мозори Шариф шаҳрига ягона темирйўл биз орқали ўтади.Толиблар билан икки йил олдин мулоқот олиб боргандик, ҳали ҳеч бир давлат бу ишни қилмаганда мен улар билан мулоқот қилиш бўйича топшириқ бергандим. Уларнинг Доҳадаги раҳбари Бародар жаноблари ўшанда Ўзбекистон томонига бирорта ўқ отилмаслиги бўйича ваъда берганди. Ваъдасини бажараётгани учун ҳам улар билан мулоқот қилиб туришимиз табиий.Биз учун халқимизнинг тинчлиги керак. Халқимиз тинч бўлиши учун, ким бўлишидан қатъий назар, исталган томон билан гаплашаман. Афғонистонда шундай ҳолат бўлишидан икки йил олдинги таҳлилларимиз далолат берган эди”, деди президент.\n13:24 27.08.2021 (янгиланди: 13:31 27.08.2021)\nЎзбекистон президенти Шавкат Мирзиёев Афғонистондаги вазият бўйича муносабат билдирди.\nТОШКЕНТ, 27 авг — Sputnik. Ўзбекистон президенти Шавкат Мирзиёев Афғонистондаги вазият бўйича муносабат билдирди.\nБиз учун халқимизнинг тинчлиги керак. Халқимиз тинч бўлиши учун, ким бўлишидан қатъий назар, исталган томон билан гаплашаман. Афғонистонда шундай ҳолат бўлишидан икки йил олдинги таҳлилларимиз далолат берган эди”, деди президент.


Менга эшитганларим ва кўрганларимни онгимга сингдириб олиш учун бир оз вақт керак эди. Бироқ ёлғизликда 5-6 кун ўтказганимдан сўнг шунга иқрор бўлдимки, бунинг ҳаммаси – айни ҳақиқат. Қаршимда калимаи шаҳодатни айтиб Исломга киришдан ўзга йўл қолмаган эди. Албатта, бошимда чарх ураётган шубҳа-гумонлар ҳамон тарк этгиси келмаётган эди. Ахир мен кечагина эркпараст хиппи бўлиб водопроводи, электр энергияси бўлмаган тоғу тошда дайдиб юрган эдим. Боз устига хотиним, икки фарзандим, дўстларим... улар нима дейди?! Биринчи галда менинг ўзим... ҳаётимни тубдан ўзгартиришга тайёрманми? Ҳаётимнинг сўнгига қадар кунига беш маҳал намоз ўқишга, йилда бир ой рўза тутишга... қодирманми?\nЎша чоқда хотиним оролга кетган эди. Унинг қайтишини кучли ҳаяжон билан кутар эканман, бу гапни унга қандай айтишни ўйлардим ва юз бериши муқаррар бўлган ҳиссиётлар бўрони ва жанжал-сўронга ўзимни руҳан тайёрлар эдим. Ҳақиқатан, тахмин қилганимдек бўлди... Хотиним менинг айтганларимни эшитиб даҳшатга тушди. У шу қадар қаттиқ бақир-чақир қилдики, уйимизнинг деворлари титраб, рақсга тушиб кетди. Ва охир-оқибат мен уйдан кетдим. Бу воқеа учинчи фарзандимиз туғилганидан кейин бўлиб ўтган эди. Мен ўзимга ўзим бу ҳолда бошқа яшай олмайман дедим. Мен мусулмонлар жамоасига эҳтиёж сезар эдим. Ирландиянинг баланд тоғлари тепасида яшар эканман Исломга эргашишга ҳаракат қилдим, Рамазон рўзасини тутишга, намозларни вақтида ўташга жидду жаҳд этдим. Аммо бу ишларни ёлғизликда бажариш мушкул эди. Мен Исломдан шубҳаланар эдим, хиппиларнинг турмуш тарзидан янада кўпроқ шубҳаланар эдим... Шубҳа-гумонлар чидаб бўлмас даражага келди ва мен битта йўлни танлашим зарур эди.\nМен кимдир Исломга кирмочи бўлиб иккиланиб турган бўлса, унга ҳеч иккиланмасликни маслаҳат бераман. Телевизорда кўраётганингиз ва газеталарда ўқиётганингизга асло ишонманг! Эҳтимол, оила аъзоларингиз, қавму қариндошларингиз, дўстларингиз, ҳамкасбларингиз, раҳбарларингиз... нима деркан деган хавотирдадирсиз. Ёдда тутинг, бу сизнинг ҳаётингиз, Яратувчи билан сизнинг ўртангиздаги ўзаро муносабат. Қалбингизга қулоқ солинг ва ўз йўлингизни топиб олинг!\n4484 марта ўқилди\nДругие материалы в этой категории: « Заррасидан ҳам сўраласиз\tДўстлашишда огоҳлик бўлинг »


Жиззах вилоятида 2018 йил январь-май ойларида ташқи савдо айланмаси\nсана : 24-06-2018 / Иқтисодиёт\nВилоятнинг ташқи савдо айланмаси 2018 йил январь-май ойларида 97,1 млн. АҚШ долларини ёки ўтган йилнинг шу даврига нисбатан 113,2 фоизни, шу жумладан МДҲ мамлакатлари бўйича 31,3 млн. АҚШ долларини (103,0 фоиз), бошқа хорижий мамлакатлар бўйича 65,8 млн. АҚШ долларини (118,9 фоиз)\nсана : 24-06-2018 / Қизиқарли фактлар, Дунё\nМиср терма жамоаси ва Англиянинг "Ливерпул” клуби футболчиси Муҳаммад Салоҳ Чеченистон Республикасининг фахрий фуқароси бўлди. Бу ҳақда Чеченистон раҳбарининг ўзи телеграм саҳифасида маълумот берди.\nсана : 24-06-2018 / Спорт\nФутбол бўйича Жаҳон чемпионатида ҳам допинг можаролари юзага келиши мумкин. Америка антидопинг агентлиги (USADA) раҳбари Тревис Тайгарт Россия терма жамоаси футболчиларини допинг текширувидан ўтказиш кераклигини таъкидлади. Бу масала жамоанинг мундиал нимчорак финалига муддатидан аввал\nсана : 24-06-2018 / Жамият, Дунё\nсана : 24-06-2018 / Технология\nСунъий онг аллақачон машинани бошқармоқда, Google ва Tesla’нинг ҳайдовчисиз автомобиллари бунга мисол. Мутахассисларнинг мутлоқ кўпчилиги келажак ҳайдовчисиз автомобилларники, деган фикрга келиб бўлишди. Бундан ташқари, сунъий онг қўриқлаш тизимида фойдаланилмоқда: масалан, банкларга\nсана : 24-06-2018 / Саломатлик\nАмерикалик олимлар навбатдаги тадқиқотлар натижасида аччиқ қалампир солинган таомни доимий равишда истеъмол қилиш, лекин меъёрни билиш организм учун жуда фойдали эканини аниқлашди.\nДунёда шундай футболчилар борки дўконларнинг фигурасига, рекламаларнинг юзига айланган. Айниқса бу нарса футболчиларнинг таътил пайтларида авж олади. Бироқ, яна шундай футболчилар борки, вақтдан нафақат унумли балки савобли ишлар учун фойдаланиб келишади. Масалан, Криштиану Роналду, Андреас\nсана : 24-06-2018 / Сиёсат\nсана : 24-06-2018 / Видео\nХорватия – Аргентина учрашувидан сўнг аргентиналик мухлислар Нижний Новгород шаҳри стадионида ёлғиз ўзи қолган хорватиялик мухлисни дўппослашди, деб хабар бермоқда Даракчи нашри.\nЖЧ-2018. Германия «аэропортдан ортга қайтди» (Видео)\nсана : 24-06-2018 / Спорт, Видео\nЖаҳон чемпионатидаги энг драматик ўйин ҳозиргина якунига етди. Энг сўнгги сонияларгача, наҳотки, амалдаги жаҳон чемпиони — Германия терма жамоаси мусобақани гуруҳ босқичидаёқ тарк этади, деган фикр барча-барчани тарк этмади.


ЮКСАЛИШДАН МАҚСАД ҲАВОЛАНИШ ЭМАС\n≡Давр нафаси 14:58, 24.08.2017 ✔1141\nёхуд Ибн Сино араб олимими?\nМаънавиятимизнинг энг йирик намояндаларидан бири — Имом ат-Термизий ҳақида саҳна асари яратилаётганини эшитиб кўнглим ёришди. Бу ҳақда «Мустақиллик йилларида виждон ва эътиқод эркинлиги соҳасида эришилган ютуқлар» мавзусидаги матбуот анжуманида хабар берилди. Назаримда, алломаларимиз ҳаёти ва фаолияти билан танишишнинг бундай янгича, ноанъанавий усули кўпчиликка манзур бўлишига шубҳа йўқ.\nОНАЛАР ЙЎЛ ҚЎЯЁТГАН ХАТО\n≡Долзарб мавзу 14:57, 24.08.2017 ✔1431\nбола ҳаётини хатарда қолдирмоқда\nЯқинда болалар шифохонасида нохуш воқеага гувоҳ бўлдим. Йигирма ёшлар чамаси бир аёл боласини кўтариб, шошилинч тез тиббий ёрдам бўлимига югуриб келди. Шифокорлар болани жонлантириш бўлимига олиб киришди ва ўн дақиқага қолмай, қайтиб чиқишди... Бутун шифохонани ёш онанинг фарёди тутди...\nТез ёрдам машиналари берилди\n≡Етти кун ≡Етти кун 14:53, 24.08.2017 ✔857\nҚорақалпоғистон Республикасининг олис овулларидаги тиббиёт муассасаларига тез ёрдам машиналари берилди.\nЕм-хашак энди арзон бўлади\n≡Етти кун ≡Етти кун 14:53, 24.08.2017 ✔891\nПрезидентимиз томонидан 2017 йил 15 августда имзоланган янги қарорга кўра, жорий йил 1 сентябрдан бошлаб сариёғ, соя ва кунгабоқар ёғи, уруғлик маҳсулотлар (картошка, буғдой, маккажўхори, жавдар, меслин, арпа, сули, гречка, соя фасулялари ва бошқ.), крупа, шакарқамиш шакари, какао, пишлоқлар, фармацевтикада зарур бўлган маҳсулот, ҳайвон ва парранда боқиш учун ем турларига нисбатан ноль ставкада бож тўлови жорий этилади.\n2,12 триллион сўм йўналтирилади\n≡Етти кун ≡Етти кун 14:53, 24.08.2017 ✔979\nМамлакатимиз 2017 йилда қишлоқ жойларда 2017-2021 йилларда янгиланган намунавий лойиҳалар бўйича арзон уй-жойларни қуриш дастурини молиялаштиришга 2,12 триллион сўм йўналтиради.\n≡Етти кун ≡Етти кун 14:52, 24.08.2017 ✔1022\n17 август куни Тошкент вилоятининг Олмалиқ шаҳрида «Milliy» телеканали ташаббуси билан Ўзбекистондаги энг катта палов тайёрланди. Экспертларнинг қайд этишича, рекорд миқдордаги ушбу таомнинг оғирлиги 6 тоннани ташкил этди.\nЧет элда қанча фуқаромиз ишлайди?\n≡Етти кун ≡Етти кун 14:52, 24.08.2017 ✔1014\n2016 йил якунлари бўйича мамлакатимизда вақтинча ишсиз сифатида рўйхатда турганлар сони 5 минг кишини ташкил этади.\n≡Хориж хабарлари ≡Хориж хабарлари 14:52, 24.08.2017 ✔876\nХитойнинг Чжэцзянь провинциясида мамлакат тарихидаги илк интернет суд иш бошлади. Бу ҳақда Хитой марказий телеканали хабар тарқатди.\nАНГЕЛА МЕРКЕЛЬ МУҲАММАД\n≡Хориж хабарлари ≡Хориж хабарлари 14:52, 24.08.2017 ✔782\nГерманияда муҳожир сифатида истиқомат қилаётган суриялик оила дунёга келган фарзандига мамлакат канцлери исм-шарифини берди. Қизалоқнинг тўлиқ исми — Ангела Меркель Муҳаммад.\n417 миллион товон пули\n≡Хориж хабарлари ≡Хориж хабарлари 14:51, 24.08.2017 ✔818\nЛос-Анжелес суди «Johnson & Johnson» компанияси устидан саратон касалига чалинган аёл фойдасига 417 миллион АҚШ доллари миқдорида товон пули ундирилиши ҳақида ҳукм чиқарди. Бу компания тарихидаги рекорд миқдордаги товон пулидир.\nЭНДИ ДЕМОКРАТИЯ «ЭКСПОРТ» ҚИЛИНМАЙДИ\n≡Хориж хабарлари ≡Хориж хабарлари 14:51, 24.08.2017 ✔766\nЧет элларда демократия ўрнатиш ёки бошқа давлатларни ўзига мос йўсинда қайта қуриш учун энди америкалик ҳарбийлардан фойдаланилмайди. Бу ҳақда АҚШ президенти Дональд Трамп Арлингтон шаҳридаги Форт-Майер ҳарбий базасида сўзлаган нутқида маълум қилди, деб хабар тарқатди РАТА-ТАСС.\nПРЕЗИДЕНТЛИК УЧУН КУРАШ\n≡Хориж хабарлари ≡Хориж хабарлари 14:51, 24.08.2017 ✔760\nҚирғизистон Марказий сайлов комиссияси мамлакат бош вазири Сооронбой Жээнбековни президентликка номзод сифатида рўйхатга олди.\n≡Бугуннинг гапи 14:48, 24.08.2017 ✔888\nЖавоблар пештахтасининг рўпарасида туриб, унга қарашга журъатим етмади. Бироқ ўзимни қўлга олиб жадвал томон юзландим.\nКЎЗ ОРҚАЛИ ЮРАКНИ МЎЛЖАЛЛАГАН «ТИҒ»\n≡Бугуннинг гапи 14:48, 24.08.2017 ✔999\nЯқинда бир танишим қўлимга «Қобилият» номли ҳинд фильми премьерасига таклифнома тутқазди. Тўғриси, катта экранда ҳеч қачон ҳинд фильмларини томоша қилмаганим учунми, қизиқ кўринди.\nЛОЛАДАН 2,5 МИЛЛИОН СОФ ФОЙДА\n≡Даромад манбаи 14:48, 24.08.2017 ✔2216\nМамлакатимизда ишбилармон оилалар сони кенгаймоқда. «Тадбиркорлик фаолияти эркинлигининг кафолатлари тўғрисида»ги, «Оилавий тадбиркорлик тўғрисида»ги ва бошқа қонун ҳужжатлари уларга кенг имконият яратиб, фаолиятини қонуний йўлга қўйишда, айниқса, қўл келмоқда.\n 14:34, 24.08.2017\nПайшанба, 24-Август 2019 2018 2017 2016\nАйнан фалон куни туғилганимиз учун ота-онамиз сабабчи, айнан фалон куни жўнаб қолишимизнинг сабабчиси ўзимиз...


Тадбиркорга мададкор хизмат – Сурхон тонги\nБош саҳифа / Иқтисодиёт / Тадбиркорга мададкор хизмат\nАпрел 6, 2018\tИқтисодиёт Изоҳ қолдириш 660 Кўрилди\nБугун тадбиркорлик фаолияти билан шуғулланмоқчи бўлган жисмоний ва юридик шахсларга барча имкониятлар эшиги очиқ. Буни нималарда кўриш мумкин?\nАвваламбор, тадбиркор сифатида рўйхатдан ўтмоқчи бўлган жисмоний шахсларга “ягона дарча” тамо-йили асосида тадбиркорлик фаолиятини амалга ошириш билан боғлиқ барча турдаги рўйхатга олиш, рухсат бериш ва лицензиялаш тартиблари янада соддалаштирилди. Тадбиркорлар учун давлат хизматлари кўрсатиш марказларида электрон навбат тизими жорий этилган. Мижозларга тегишли аризалар марказнинг масъул ходими томонидан кўриб чиқилади. Ходим лозим бўлса, мижозларга ҳужжатларни тўлдиришда кўмаклашади. Ва мурожаатлар шу ернинг ўзида рўйхатдан ўтказилади. Бундан ташқари, тадбиркорлик субъектига айланишни истаган фуқаролар марказ билан телефон орқали боғланиб, электрон ариза тўлдириб, масофадан туриб ҳам рўйхатдан ўтиши мумкин. Бу тизим коррупциянинг олдини олишга ҳам хизмат қилади. Чунки бундай вазиятда давлат хизмати ходимлари билан тадбиркорнинг тўғридан-тўғри мулоқоти бўлмайди.\nТадбиркорларга “ягона дарча” тамойилига асосланган давлат хизматларини кўрсатиш марказларида давлат бошқаруви тизими йўлга қўйилганлиги, элек-трон ҳукумат тизимидагина эмас, балки соғлом тадбиркорлик муҳитини янада яхшилашнинг янги босқичи бўлди.\nТадбиркорлик субъектлари учун яратилган қулайликларнинг яна бир томони шундаки, тадбиркорларнинг ҳисобот топшириш билан боғлиқ масалаларида ҳам бирмунча енгиллик яратилди. Эндиликда тадбиркорлар ҳисоботларини ҳар бир чоракда эмас, йилда бир марта, у ҳам бўлса электрон шаклда топширилиши белгилаб қўйилган.\nБундай қулайликлар тадбиркорнинг ҳам вақтини тежайди, ҳам иш сифатини яхшилашга ёрдам беради.\nОлдинги Сувдан оқилона фойдаланайлик


Халқимиз маънавиятини юксалтириш йўлида - INFOLIB\nХалқимиз маънавиятини юксалтириш йўлида\nХоразм вилоятиЯнгиариқ тумани\nАхборот-кутубхона технологиялари бўйича мутахассиси\nВ целях повышения интереса населения, особенно молодежи к чтению книг на уровне государства и правительства уделяется особое внимание дальнейшему совершенствованию библиотечной деятельности, повышению материально-технической базы библиотек, широкому внедрению в систему и структуру сферы современных информационно-коммуникационных технологий…\nВ Хорезмской области более 600 информационно-библиотечных центров, действующих в структуре различных организаций и учреждений. Самый крупный – это областной информационно-библиотечный центр имени Замахшари, обладающий универсальным и в то же время уникальным фондом. Стоит отметить, что данный центр полностью отремонтирован и отреконструирован, стал привлекательным по своей архитектуре, что немаловажно в привлечении внимания населения, а также местных и иностранных туристов. Улучшены в материальном смысле база и фонды также 12 районных библиотечных центров области. В числе первоочередных задач – повышение квалификации библиотечных специалистов, расширение обмена опытом на уровне районов, областей и республики.\nЖамиятда аҳолининг, айниқса ёшларнинг фаоллиги, ташаббускорлиги ва изланувчанлиги даражасиниўзида акс эттирувчи кўзгулардан бири ахборот-кутубхона муассасаларидир.\nРеспубликамизнинг бошқа ҳудудлари сингари Хоразм вилоятида ҳам 600 дан зиёд турли бўйсунувдаги ахборот-кутубхона муассасалари фаолият олиб бормоқда. Кейинги йилларда давлат ва ҳукумат томонидан китоб ўқишга, кутубхоналарга қаратилаётган эътибор боис уларнинг моддий-техник негизини замон талабларига мос равишда такомиллаштириш, фойдаланувчиларнинг талаб-эҳтиёжи ва қизиқишларини ҳар томонлама инобатга олган ҳолда хизмат кўрсатиш асосий мақсад ва вазифа қилиб белгиланган.\nВилоятда энг йирик универсал фондга эга Замахшарий номидаги вилоят ахборот-кутубхона маркази замонавий қиёфада реконструкция қилиниши аҳоли учун катта воқеа бўлди. Ҳозирда бу масканда барча қулай шароит ва имкониятлар яратилиб, Миллий кутубхонанинг тажрибалари ҳам жорий қилинмоқда. Бундан ташқари, туман ахборот-кутубхона муассасалари фаолияти такомиллаштирилиб, хизмат кўрсатиш ишлари янада яхшиланди. Жумладан, Шовот туман Ахборот-кутубхона маркази биноси қайта таъмирланиб жиҳозланди. Янгиариқ тумани чекка Кўриктом қишлоғида маданият саройи биноси кутубхонага мос равишда таъмирдан чиқарилди. Ахборот-кутубхона муассасаларига берилаётган бундай эътибордан нафақат фойдаланувчилар, ҳудуд аҳолиси ҳам мамнун.\n2019 йилнинг иккинчи ярмида таълим муассасалари таркибидаги ахборот-ресурс марказлари Президент қарори билан тугатилиб, ҳар бир шаҳар ва туманда ахборот-кутубхона марказлари ташкил этилди.\nҲозирги кунда Хоразм вилоятидаги 12 та ахборот-кутубхона маркази бутунлай янги мақсад ва вазифалар билан иш бошлади.\nЧунончи, Янгиариқ туман Ахборот-кутубхона маркази ҳам фаолият юрита бошлади. Дастлаб ахборот-кутубхона маркази ишини ташкил этишда белгиланган вазифалар асосида келгусидаги режа ва лойиҳалар ишлаб чиқилди. Асосий эътибор ахборот-кутубхона фондини ташкил этиш, зарур адабиётлар билан тўлдириш, аҳолига хизмат кўрсатишда ҳар томонлама қулайликлар яратиш, ахборот технологиялари ва дастурий таъминотлар билан таъминлаш, малакали кадрларни жалб қилишга қаратилди.\nТегишли ташкилотлар билан ҳамкорлик йўлга қўйилмоқда. Болалар ва ўсмир ёшдагиларга хизмат кўрсатишда болалар кутубхоналари, имконияти чекланган фойдаланувчиларга хизмат кўрсатишда кўзи ожизлар жамияти ва бошқа ташкилотлар билан биргаликда услубий ишлар олиб борилмоқда.\nҲозирги кунда Янгиариқ туман Ахборот-кутубхона маркази фонди 187100 нусхани ташкил этиб, фойдаланувчилар 15 мингдан ошди. Бу кўрсаткич қониқарли бўлмасада, келгусида хизмат кўрсатиш даражасини янада яхшилаш бўйича ишлар давом эттирилмоқда.\nАхборот-кутубхона фондининг 60 фоиздан зиёди бадиий адабиётлар ҳисобланади. Бу борада фойдаланувчилар томонидан кўп мурожаатлар бўлади. Ҳозирда фондни лотин алифбосидаги ўзбек ва жаҳон адабиётлари, илмий ресурслар билан тўлдиришга, уларнинг электрон шаклларини яратишга эътибор қаратилмоқда. Бундан ташқари, вақтли матбуот нашрларига эҳтиёж катталиги сабабли республика ва маҳаллий газета-журналлар билан тўлдириш бўйича обуна давом этирилмоқда.\nАхборот-кутубхона маркази яна бир савобли ишга қўл урди. Жисмоний имконияти чекланганлар ва кекса ёшдагилар мурожаатлари асосида уларнинг хонадонларига китоб элтиб бериш хизмати йўлга қўйилди. Кўзи ожиз фойдаланувчилар сўрови бўйича Брайл ёзувидаги босма китоб ва аудиоресурслар етказиб берилмоқда. Чекка қишлоқлар аҳолисини кутубхона хизмати билан қамраб олиш мақсадида кўчма кутубхоналар ташкил этилган.\nАхборот-кутубхона маркази бугунги кунда том маънода маданият ва маърифат масканига айланиб бормоқда. Марказда ташкил этилган «Зулфияхоним издошлари», «Ёш китобхонлар» клублари фаолияти кенгайтирилмоқда. Клуб аъзолари ёшларни марказга жалб қилишда айниқса фаол.\n2020 йилда хизмат кўрсатишда муаммо ва қийинчиликлар ҳам туғилди. Covid-19 пандемияси дварида, биринчидан, фойдаланувчиларга масофадан хизмат кўрсатиш бўйича етарли тажриба ва малакага эга эмаслигимиз намоён бўлган бўлса, иккинчидан, марказ моддий-техник негизининг қониқали даражада эмаслиги ҳам яққол кўзга ташланди. Айниқса, кўп сўраладиган босма нашрларни рақамлаштириш учун замонавий, тезкор сканерлар етишмаслигида сезилмоқда. Албатта, муаммо ва камчиликларни бартараф этиш, мавжуд имкониятларни ишга солиш бўйича изланишларлар олиб борилмоқда. Жумладан, ахборот технологиялари, тегишли дастурлар билан таъминланмоқда, марказ маълумотлар базаси, веб-сайти яратилмоқда.\nЯнгиариқ туман Ахборот-кутубхона марказини керакли манба ва ресурслар билан янада кенгайтириш мақсадида бир қанча лойиҳалар амалга оширилади. Фондларни лотин алифбосидаги зарурий адабиётлар билан тўлдириш, аудио-видеотасмаларда фойдаланишни кенг йўлга қўйиш шулар жумласидандир.\nАсосий вазифаларимиздан яна бири ахборот-кутубхона марказида фаолият олиб бораётган мутахассисларнинг малакасини ошириш ва замон талабига жавоб берадиган кадрлар билан тўлдиришдир. Кадрлар малакасини оширишда йирик ахборот-кутубхона муассасалари билан тажриба алмашуви ўз самарасини бериши, шубҳасиз.\nБир сўз билан айтганда, эришган ютуқ ва тажрибалар ўзимизники, келгусида аҳолимиз маънавиятини янада юксалтириш йўлидаги саъй-ҳаракатларимиз бардавом бўлишига интилаверамиз.


Китоб иқтисодиёт коллежида маош жанжали давом этмоқда\nАйни дамда коллежда ишлаётган ўқитувчи бу мавзу Озодликда кўтарилганидан сўнг ўзига нисбатан раҳбарият томонидан босим бўлаётганини айтмоқда.\nКитоб иқтисодиёт коллежида ўнлаб ўқитувчига ойлик берилмагани ва ўз ҳаққини талаб қилгани боис ўндан ортиқ ўқитувчининг ишдан бўшатилгани ҳақидаги мурожаатлар асосида ҳозирланган хабар 30 апрел куни Озодлик орқали тарқатилганидан сўнг ушбу коллежда ишлаётган ўқитувчилар ва уларнинг яқинларидан яна таҳририятга такрор мурожаатлар бўлмоқда.\nПластик карточкасини бермаганга ойлик йўқ\nУшбу коллежда айни дамда ишлаб турган ва исмини ошкор қилмаслигимизни сўраган ўқитувчига кўра, мавзу Озодликда ёритилганидан сўнг коллеж директорининг ўқув ишлар бўйича ўринбосари унга босим қила бошлаган.\n- Директор ўринбосари Соҳибова Раҳима опа ўтган душанба куни: "Бу ёққа олиб кел телефонингни", деди. Берганимдан кейин ичидаги номерларни текшириб, кимлар билан гаплашиб юрибди бу, деган гаплар бўлди. Олдига чақириб қаерга бораяпсан, нима ишлар қилиб юрибсан, деб сўраяпти. Шундан кейин мени кузатувига олган,- дейди Китоб иқтисодиёт коллежининг ўқитувчиси.\nУнинг иддао қилишича, Озодликда ёритилган маош можароси ҳануз давом этмоқда. Ҳозир ҳам коллежда ўндан ортиқ ўқитувчига бир неча ойдан буён маош берилмаган.\n- 5 ойдан бери ойлик олмаган эдик. Эндигина мана икки ойга 100 минг сўмдан 200 минг сўм пул тушибди. Мен нега ойлик чиқмаганини сўраб, директорнинг ёнига кирганимда: "Пластик карточкангни менга бермаганинг учун", деб жавоб берган эди. Мен пластигимни бермаган эдим. Ўзи бир ойлик маошим 208 минг сўм. Шундан 100 минг сўмдан икки марта икки ой ичида пул ташлабди,- дейди коллеж ўқитувчиси.\nИсми сир қолишини сўраган бу ўқитувчига кўра, ойлик маошнинг кечиктирилиб, шунда ҳам ярми берилганига коллеж маъмуриятидан шундай жавоб олган:\n- Пластик карточкангни бизга бермадинг, деган гапларни қилишади. Кейин топиб олган гапи: Сенга кўп дарс ёзиб юборганмиз, аввалги ойликлар ҳисобидан кўп пул бериб юборилган, деган сабабларни айтишади,- дейди ўқитувчи бу каби сабабларнинг мазмунини тушунмаслигини айтиб.\nОзодликка аввал қўнғироқ қилган бир неча собиқ ўқитувчилар ҳам шу каби муаммоларни тилга олган ва ўз ойлик маошини талаб қилганида раҳбарият турли важлар билан уларни ишдан бўшатиб юборганини даъво қилган эди.\nЖумладан, 2011 йилнинг апрел ойида ишдан ноҳақ бўшатилганини айтган 26 яшар ўқитувчи Лобар Ҳусанова унга 900 минг сўмдан ортиқроқ миқдордаги иш ҳақи берилмаганини даъво қилган эди.\nУшбу коллежда Ахброт-технологиялари ресурс маркази раҳбари бўлиб ишлаган собиқ ходим, 49 ёшли Гулчучук Тиллаева эса ойлар давомида ололмаган маошини ишдан ноҳақ бўшатилганидан сўнг ундиришга муваффақ бўлганини айтган эди.\nГулчучук Тиллаева ва Лобар Ҳусановалар Китоб Иқтисодиёт коллежида ўқитувчиларнинг маоши раҳбарият томонидан ўзлаштирилаётгани ҳоллари ҳозир ҳам давом этаётганини сўзлаган эди.\nБу ҳолатларни 9 май куни Озодликка тасдиқлаган ўқитувчининг даъволари ортидан номи тилга олинган мутасадди - коллеж раҳбарининг ўқув ишлари бўйича ўринбосари Раҳима Соҳибова билан боғланди.\nУ киши айни пайтда ишлаб турган ва муқаддам ишлаб турган ўқитувчилар томонидан илгари сурилган даъволарнинг ҳаммасини мутлақ инкор қилди.\n"Бўлмаган гап, ҳеч кимга босим қилганим йўқ. Ҳеч кимнинг ойлиги кечиккани йўқ. ҳамманинг пластик карточкаси ўз қўлида. Бунинг ҳаммаси бўлмаган гап", дея ўзаро суҳбатда қатъий равишда таъкидлаган Раҳима Соҳибова мавзу хусусида интервю беришдан бош тортди.\nОзодликка маълум бўлишича, Китоб иқтисодиёт коллежи раҳбарияти томонидан ўқитувчиларнинг маоши берилмагани, пластик карточкаларининг ноқонуний равишда йиғиб олиниши борасида 20га яқин ўқитувчи томонидан Китоб, Шаҳрисабз туманлари суди, прокуратураси, МХХга кўп бор мурожаатлар бўлган.\nБунга оид ишлар Китоб ва Шаҳрисабз туман судларида кўриб чиқилган. Муқаддам ушбу коллеждаги раҳбар лавозимлардан бирида ишлаган ва исми ошкор этилмаслигини сўраган яна бир ходимга кўра, маҳкама жараёнида раҳбарият томонидан 30 миллион сўмга яқин миқдорда камомадга йўл қўйилгани аниқланган.\n- Ўша асосда Жиноят ишлари бўйича Шаҳрисабз туман суди қарори билан коллежнинг директори Шаҳодат Худойқулова ишдан бўшатилган эди. Лекин, бу аёл ўша вақтда ўзининг касаллик варақасида бўлганини даъво қилиб вазирликка борган ва вазирлик жойлашган Тошкент шаҳар Шайҳонтоҳур туман судига мурожаат қилган эди. Суд у кишининг даъвосини қондириб, ишга тиклаган эди,- деди коллежнинг собиқ мутасаддиларидан бири Озодлик билан микрофонсиз суҳбатда.\nБу манбага кўра, суд томонидан аниқланган ва тасдиқланган 30 миллион сўмлик камомад учун жавобгар коллеж ҳисобчиси, деб топилган ва у ишдан бўшатиб юборилган.\nЎша камомаднинг ичида 900 минг сўмдан 1 миллион 400 мингга қадар маоши бўлган собиқ ўқитувчилар эса ҳануз ҳаққини ундира олмай юрганини айтмоқда.\nУшбу коллежда ўқитувчилик қилган ўғлининг ҳаққи учун курашаётганини айтган яна бир тингловчи шу ҳолатларни тилга олган эди.\n- Менинг ўғлимга 1 миллион 400 минг ойликни бермаган. Ҳозиргача ишсиз юрибди. У 3 йил ишлаган, олий маълумотли эди. Булар 15 киши бўлиб, прокуратура, судга мурожаат қилишди, уларнинг арзини ҳеч ким тингламади,- деди исми сир қолиши шарти билан сўзлаган яна бир суҳбатдош.\nОзодлик мухбири Китоб тумани Иқтисодиёт коллежи раҳбарияти устидан Озодликка кетма-кет бўлган мурожаатлар ортидан коллеж раҳбари Шаҳодат Худойқуловага мурожаат қилган.\nОзодликка интервю беришдан бош тортган Худойқулова ҳам мухбир билан ўзаро суҳбатда собиқ ўқитувчилардан тушган шикоятлардаги айбловларни тўлиқ инкор қилган.\nКоллеж раҳбариятидан аниқ жавоб олишнинг имкони бўлмагач Озодлик мухбири Қашқадараё вилояти Касб-ҳунар таълим бошқармасига ҳам мурожаат қилди.\nБошқарма мутасаддиси Зафар Қобилов бу можародан хабардор экани, ўтган йили ўқитувчиларнинг мурожаати асосида Шаҳодат Худойқулова бир бор ишдан бўшатилгани, аммо суд қарори билан яна ишга қайта тиклангани ҳақидаги хабарларни тасдиқлади.\nҲозирда ишда қолаётган ва собиқ ўқитувчилар ҳануз ҳаққини ундиришдан умидвор эканини айтмоқдалар.\nОзодлик айни масалада Республика Олий таълим вазирлиги ва Ўрта-махсус касб-ҳунар таълим бошқармаси мутасаддиларидан изоҳ олишга уринишда давом этади.


Өзбекстан Республикасы Президентиниң ғы 2021-жыл 10-февральдағы ПФ–6166-санлы Пәрманының мазмуны ҳәм әҳмийети – Qaraqalpaqstan Respublikası Úy-jay kommunal xızmet kórsetiw ministrligi\nӨзбекстан Республикасы Президентиниң ғы 2021-жыл 10-февральдағы ПФ–6166-санлы Пәрманының мазмуны ҳәм әҳмийети\nӨзбекстан Республикасы Президентиниң «Нызамшылық ҳүжжетлериниң орынланыўын нәтийжели шөлкемлестириўде жергиликли атқарыўшы ҳәкимият уйымлары басшыларының жеке жуўапкершилигин күшейттириўге тийисли қосымша илажлар ҳақкында» ғы 2021-жыл 10-февральдағы ПФ–6166-санлы Пәрманының мазмуны ҳәм әҳмийети\nНызамшылық ҳүжжетлериниң орынланыўын нәтийжели шөлкемлестириў ҳәм мониторинг қылыўдың тәсиршең системасын жаратыў, Президенттиң Олий Мажлиске 2020-жыл 29-декабрьдеги Мүрәжатнамасында, сондай-ақ, 2016-2021-жыллардағы тармақ ҳәм аймақлық раўажланыў дәстүрлеринде белгиленген мақсетлерге ерисиўди сөзсиз тәмийинлеў бойынша Министрлер Кабинети, мәмлекетлик басқарыў уйымлары басшылары ҳәмде барлық дәрежелердеги ҳәкимлердиң жеке жуўапкершилигин кушейттириў.\nПәрманның мазмуны ҳәм әҳмийети\nМәмлекетлик уйымлар ҳәм шөлкемлер басшылары орынлаў интизамын беккемлеўде төмендеги үстиндеги ўазыйпаларға айрықша итибар қаратыўы лазым:\nнызамшылық ҳүжжетлери ҳәм тапсырмалар жойбарлары таярланыўы үстинен жеке қадағалаўды шөлкемлестириў;\nнызамшылық ҳүжжетлери ҳәм тапсырмаларды орынлаўшыларғы тезлик пенен жеткерилиўи, мазмуны ҳәм әҳмийетин кең жәмәәтшилик ортасында түсиндирилиўи үстинен жеке қадағалаўды тәмийинлеў;\nнызамшылық ҳүжжетлери ҳәм тапсырмалардың орынланыўын әмелде қадағалаўды жеке шөлкемлестириў;\nнызамшылық ҳүжжетлери ҳәм тапсырмалардың мазмуны ҳәм әҳмийетин түсиндириў мақсетинде ҒХҚда жеке пикир-усынысларын билдириў;\nнызамшылық ҳүжжетлери ҳәм тапсырмалардың өз ўақтында, толық ҳәм нәтийжели орынланыўын жеке негатив таллаў қылыныўын тәмийинлеў.\nӘдиллик министрлигине төмендеги қосымша ўазыйпалар жүклетилди:\nнызамшылық ҳүжжетлери ҳәм тапсырмалардың әмелге асырылыўын тәмийинлеў бойынша үйрениўлер алып барыў ҳәм орынлардағы жағдайлардың мониторингин жүргизиў;\n“Президент қарарлары – турмыста ҳәм қадағалаўда” темасы астында жәмәәтшилик қадағалаўы қуралларынан кең пайдаланыў;\nнызамшылық ҳүжжетлери ҳәм тапсырмалардың әмелде орынланыўына тосқынлық қылып атырған машқалалар ҳәм факторларды анықлаў;\nмәмлекетлик уйымлары ҳәм шөлкемлерине нызамшылық ҳүжжетлери ҳәм тапсырмалардың орынланыўы бойынша ҳуқықый-әмелий көмеклесиў.\n“Ijro.gov.uz” арқалы нызамшылық ҳүжжетлери ҳәм тапсырмалардың орынланыўын қадағалаўда:\nнызамшылық ҳүжжетлери ҳәм тапсырмаларды “Ijro.gov.uz” системасына киритеди ҳәм система арқалы олардың орынланыўын қадағалайды;\nнызамшылық ҳүжжетлери ҳәм тапсырмалардың орынланыў жағдайы ҳақкындағы мағлыўматты ҳәр айда Президент Администрациясы ҳәм Ҳүкиметине киритеди.\nнызамшылық ҳүжжетлери ҳәм тапсырмалардың Ҳүкимет қурамындағы шөлкемлер тәрепинен орынланыўын “Ijro.gov.uz” системасында қадағалайды;\n“Ijro.gov.uz”да Ҳүкимет қурамындағы шөлкемлер – жуўапкер орынлаўшылар тәрепинен киритилип, Әдиллик министрлиги тәрепинен тексерилген мағлыўматлардың толықлығын ҳәм ҳакыйқатлығын тексереди.\n“Ijro.gov.uz”да жуўапкер орынлаўшылар тәрепинен киритилип, Әдиллик министрлиги ҳәм Ҳүкимет тәрепинен тексерилген мағлыўматлардың толықлығын ҳәм ҳакыйқатлығын тексереди ҳәм оларды қадағалаўдан шешеди;\nнызамшылық ҳүжжетлери ҳәм тапсырмаларда белгиленген орынлаў мүддетлерин узайттырыў ҳақкындағы Әдиллик министрлиги ҳәм Ҳүкимет тәрепинен көрип шығылған усыныслар бойынша Президент Администрациясына жуўмақларды киритеди;\nнызамшылық ҳүжжетлери ҳәм тапсырмалардың орынланыў жағдайы бойынша ҳәр шеректе Президент Администрациясына мағлыўмат киритип барады.\nнызамшылық ҳүжжетлери ҳәм тапсырмалардың орынлаўын қадағалаўшы шөлкемлер жумысларын муўапықластырады;\nзәрүрлик болғанда, қадағалаўдан алынған нызамшылық ҳүжетлери ҳәм тапсырмаларды қайта қадағалаўға қояды;\nнызамшылық ҳүжжетлери ҳәм тапсырмалардың мүддетин узайттырыў бойынша Есабат палатасы тәрепинен берилген жуўмақларды көрип шығады;\nнызамшылық хүжжетлери ҳәм тапсырмалардың орынланыўын шөлкемлестириў барысындағы жумыслардың нәтийжелилигин асырыў, сондай-ақ, мәмлекетлик уйымлар ҳәм шөлкемлериниң лаўазымлы шахсларының орынлаў интизамын тәмийинлеўдеги жуўапкершилигин күшейттириў бойынша Президентке усыныслар киритип барады.\n2021-жыл 1-апрельден барлық республика дәрежесиндеги мәмлекетлик уйымлар ҳәмде ўалаятлық ҳәкимликлериниң орынлаў интизамына жуўапкер бөлимшелери баслықлары Президент Администрациясының Орынлаў интизамын тәмийинлеў сыңары менен келисилип лаўазымға тайынланады ҳәм азат етиледи.\n2021-жыл 1-майдан орынлаўды қадағалаў, қадағалаў картотекаларын жүргизиў ҳәм есабатларды дүзиў тек ғана “Ijro.gov.uz” системасында әмелге асырылады.


«Бир-бирингизни биродарларча севинг». Ибронийларга 13:1 | Тадқиқ мақоласи.\nХизмат қилишга хоҳиш билдирганлар — Океанияда\n«Бир-бирингизни биродарларча севишда» давом этинг!\nАллоҳнинг беназир ҳадясини қадрланг!\nРуҳ қалбимиз билан биргаликда шоҳидлик бермоқда\n«Биз сен билан борайлик»\nХудо билан ҳамкорлик — хурсандчилик учун сабаб\nТИЛИДА ЎҚИШ австралия имо-ишора аймара албан америка имо-ишора амхар ангол имо-ишора арабча аргентина имо-ишора арман ачоли батак (каро) батак (тоба) бенгала бикол болгар бошқирд бразилия имо-ишора валяйта венгер венесуэл имо-ишора вьетнам ган грек грузин гуарани гужарати дат занде ибанаг иврит илоки инглиз индонез исланд испан испан имо-ишора итальян итальян имо-ишора каннада каталан кечуа (Боливия) кикамба кикуйю киньяруанда кирибати кирунди колумбия имо-ишора корейс креол (Гаити) курд курмонжи (Кавказ) курд курмонжи (кирилл ёзувида) ламба латиш литва луганда луо майя македон макуа малагаси малайя малаялам маратҳ мексикан имо-ишора михе монгол море нгангуела ндау ндебеле (Зимбабве) немис неосоломоник непал ниас нидерланд норвег ньюнгве озарбайжон озарбайжон (кирилл ёзувида) олуконзо оромо осетин пангасинан панжоб папьяменто (Аруба) папьяменто (Кюрасао) перу имо-ишора поляк поляк имо-ишора португал румин руньянкоре рус самар-лейте самоа санго сапотек (истмус) себуан сена серб серб (лотин ёзувида) сидама сингал словак словен сранан-тонго суахили тагал тай тамил телугу тетум (Дили) тиграй тожик ток-писин тотор тувалу тумбука турк туркман украин урду фижи фин фин имо-ишора форс француз хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хитой имо-ишора хорват цоцил чех чили имо-ишора читонга (Малави) чичева чуваш швед шитсва шона эквадор имо-ишора эстон яван япон япон имо-ишора ўзбекча қирғиз\nҚўриқчи минораси (тадқиқ сони) | Январь 2016\nБир-бирингизни биродарларча севинглар. ИБРОН. 13:1\nҚЎШИҚЛАР: 3, 20\nБиродарларча севиш нимани англатади?\nНега бир-биримизни биродарларча севишда давом этишимиз муҳим?\nБиродарлик севгисини амалда қандай кўрсата оламиз?\n1, 2. Нима учун Павлус иброний масиҳийларга хат ёзган?\nМИЛОДИЙ 61 йили Исроилдаги масиҳий жамоатларда нисбий тинчлик ҳукм сўраётганди. Ўша пайтда ҳаворий Павлус Римдаги қамоқда бўлса ҳам, тез орада озодликка чиқишни умид қилганди. Унинг ҳамроҳи Тимўтий яқиндагина озод этилди ва улар биргаликда Яҳудиядаги имондошларини йўқлаб боришни режалаштириб қўйишганди. (Иброн. 13:23) Лекин атиги беш йилдан сўнг Яҳудиядаги масиҳийлар, айниқса Қуддусда яшовчилар, дарҳол ҳаракат қилишлари керак бўлади. Нега? Чунки бундан олдин Исо шогирдларини огоҳлантириб, ҳарбийлар Қуддуснинг атрофида қароргоҳ қурганини кўришганда, дарҳол қочишлари кераклигини айтганди. (Луқо 21:20–24)\n2 Исо ушбу башоратни айтганидан 28 йил ўтди. Бу йиллар мобайнида Исроилдаги масиҳийлар кўп қаршилигу қувғунларни бошдан кечириб, садоқатни сақлаб қолишди. (Иброн. 10:32–34) Аммо Павлус бу масиҳийларни келажакда бўладиган воқеаларга тайёрламоқчи эди. Чунки олдинда уларни оғир синовлар кутаётганди. (Мат. 24:20, 21; Иброн. 12:4) Уларга сабр-бардош ва кучли имон керак эди, сабаби, айнан шундай имон ҳаётларини сақлаб қолишга ёрдам берарди. (Ибронийларга 10:36–39 ни ўқинг.) Шунинг учун Яҳованинг руҳи Павлусни бу азиз имондошларига хат ёзишга ундади. Бу хат уларни келажакдаги воқеалар олдидан мустаҳкамлашга қаратилган эди ва у ҳозир Ибронийларга йўлланган мактуб, деб номланади.\n3. Нега ҳар биримиз Ибронийларга йўлланган мактуб билан қизиқишимиз керак?\n3 Ҳар биримиз Павлуснинг биринчи асрдаги иброний масиҳийларга ёзган мактуби билан қизиқишимиз керак. Негаки, бизнинг вазиятимиз ҳам уларникига ўхшайди. Бугунги «ниҳоятда оғир вақтларда» Яҳованинг халқи турли қаршиликлар ва қувғунларни бошдан кечирмоқда. (2 Тим. 3:1, 12) Шак-шубҳасизки, бундай вазиятларда садоқатни сақлаб, кучли имонга эга эканимизни кўрсата олдик. Гарчанд шундай бўлса-да, ҳаммамиз ҳам ҳозирги пайтда очиқдан-очиқ таъқибларга учрамаяпмиз ва деярли тинч ҳаёт кечиряпмиз. Бироқ Павлуснинг давридаги масиҳийларга ўхшаб, биз ҳам яқин келажакда оғир синовларга дуч келишимизни эсдан чиқармаслигимиз даркор. (Луқо 21:34–36 ни ўқинг.)\n4. Қайси оят 2016 йил учун йиллик оят сифатида танланди ва нега бу айни муддао?\n4 Яқинда бўладиган воқеаларга тайёр туришимизга нима ёрдам беради? Ибронийларга йўллаган мактубида Павлус имонимизни мустаҳкамлашга ёрдам берадиган кўп эслатмаларни ёзиб қолдирган. Шундай муҳим эслатмалардан бири ушбу хатнинг охирги бобидаги биринчи оятида келтирилган. Бу оятдаги сўзлар 2016 йил учун йиллик оят деб танланди ва у қуйидагичадир: «Бир-бирингизни биродарларча севинглар». (Иброн. 13:1)\n2016 йилнинг ояти: «Бир-бирингизни биродарларча севинглар». (Ибронийларга 13:1)\n5. Биродарлик севгисини намоён этиш нимани ўз ичига олади?\n5 Биродарлик севгисини намоён этиш нимани ўз ичига олади? Павлус ишлатган юнонча филаделфия сўзи том маънода «биродарона меҳр-муҳаббатни» билдиради. Биродарлик севгиси меҳр-муҳаббатнинг бир тури бўлиб, одатда оила аъзосига ёки яқин дўстга намоён этиладиган кучли, самимий ва илиқ ҳис-туйғулардан иборат. (Юҳан. 11:36) Биз хўжа кўрсинга эмас, балки чин қалбдан биродару опа-сингиллар эканимизни амалда кўрсатамиз. (Мат. 23:8) Бир-биримизга бўлган меҳр-муҳаббат қуйидаги ажойиб сўзлар билан ифодаланган: «Имондошларингизни биродарларча, чин кўнгилдан севинглар. Бир-бирингизни ҳурмат қилишда ташаббус кўрсатинглар». (Рим. 12:10) Бундай биродарлик севгиси Аллоҳнинг Каломидаги принципларга асосланган агапе севгиси билан биргаликда Худонинг халқи орасида иноқлик ва якдиллик ҳукм суришига ҳисса қўшади.\n6. Масиҳийлар «биродарларча севиш» деганда, нимани тушунишади?\n6 Бир олимнинг фикрича, «биродарларча севиш» ибораси христиан оламига оид бўлмаган адабиётларда жуда кам учрайди. Ўтмишдаги яҳудийлар «биродар» сўзини одатда қариндоши ва баъзи ҳолларда оила аъзоси бўлмаган кишига нисбатан ҳам қўллашган. Лекин улар бу сўзни ҳеч қачон яҳудий бўлмаган кишига ишлатишмаган. Масиҳийлар эса, Худонинг ҳар бир хизматчисини келиб чиқишига қарамай, «биродар» деб билишади. (Рим. 10:12) Ахир Яҳова бир-биримизни биродарларча севишга ўргатиб келяпти. (1 Салон. 4:9) Лекин нима учун бир-биримизни биродарларча севишда давом этишимиз муҳим?\nНЕГА БИР-БИРИМИЗНИ БИРОДАРЛАРЧА СЕВИШДА ДАВОМ ЭТИШИМИЗ ШУНЧАЛИК МУҲИМ?\n7. а) Бир-биримизга биродарлик севгисини намоён этишимизнинг асосий сабаби нимада? б) Яна нима сабабдан бир-биримизга бундай севгини намоён этишимиз керак?\n7 Яҳова биздан биродарлик севгисини намоён этишни талаб қилаётгани — бунинг асосий сабабидир. Агар биродаримиздан нафратлансак, унда Худони севамиз, деб айта олмаймиз. (1 Юҳан. 4:7, 20, 21) Қолаверса, биз бир-биримизга муҳтожмиз, айниқса, қийинчиликлар пайтида. Павлус ибронийларга мактуб ёзганида, тез орада улар уйларини ва мол-мулкини ташлаб кетишларига мажбур бўлишларини билган. Ўша пайт қанчалик оғир бўлиши ҳақида Исо айтиб ўтганди. (Марк 13:14–18; Луқо 21:21–23) Шунинг учун ҳам, ўша масиҳийлар бир-бирини ҳар қачонгидан ҳам кўпроқ севишлари керак эди. (Рим. 12:9)\n8. Буюк қайғу остонасида турган эканмиз, нима қилишимиз лозим?\n8 Яқинда буюк қайғу бошланишига сабабчи бўладиган ҳамда вайронагарчилик келтирадиган шамоллар қўйиб юборилади. (Марк 13:19; Ваҳ. 7:1–3) Ўшанда: «Келинг, эй халқим, бир оз яшириниб туринг! Эгамизнинг ғазаби босилгунча, киринг ичкарига, ортингиздан эшикларни ёпиб қўйинг!» — деган маслаҳатга қулоқ солсак, оқилона бўлади. (Ишаё 26:20) Оятдаги «ичкари», деган жой жамоатларимизни англатиши эҳтимолдан йироқ эмас. У ерга биродару опа-сингилларимиз билан биргаликда Яҳовага топиниш учун борамиз. Лекин имондошлар билан шунчаки мунтазам йиғилиб туришнинг ўзи етарли эмас. Павлус ибронийларга ёзган мактубида масиҳийлар йиғилишларда бир-бирларини «севишга ва эзгу ишлар қилишга ундашлари» кераклигини эслатиб ўтган. (Иброн. 10:24, 25) Ҳозир биродарлик севгисини ривожлантиришнинг айни пайтидир, чунки бу, келажакда дуч келишимиз мумкин бўлган ҳар қандай васвасаю синовларга дош беришимизга кўмаклашади.\n9. а) Бугунги кунда биродарлик севгимизни кўрсатиш учун қандай имкониятларимиз бор? б) Яҳованинг халқи биродарлик севгисини намоён этгани ҳақида мисол келтиринг.\n9 Буюк қайғу ҳали бошланмаган экан, келинг, ҳозирданоқ бир-биримизга биродарлик севгисини намоён этишга шай турайлик. Кўп имондошларимиз зилзила, сув тошқини, бўрон, цунами ва бошқа табиий офатлар дастидан қаттиқ азият чекишмоқда. Баъзилари қаршилигу қувғунларни бошдан кечиришяпти. (Мат. 24:6–9) Бу етмаганидек, ёвуз дунёда яшаётганимиз туфайли ҳар куни моддий қийинчиликларга дуч келяпмиз. (Ваҳ. 6:5, 6) Лекин шундай муаммолар кўпайгани сайин, биродарларимизни қанчалик севаётганимизни кўрсатишга янада кўпроқ имкониятлар пайдо бўляпти. Гарчи «кўпчиликнинг севгиси совиб» борса ҳам, биз биродарлик севгимизни кўрсатишда давом этишимиз даркор. (Мат. 24:12) *\nБИР-БИРИМИЗНИ БИРОДАРЛАРЧА СЕВАЁТГАНИМИЗНИ ҚАНДАЙ КЎРСАТА ОЛАМИЗ?\n10. Ҳозир нимани кўриб чиқамиз?\n10 Муаммоларимизга қарамай, бир-биримизни биродарларча севаётганимизга қандай амин бўлишимиз мумкин? Имондошларимизга меҳр-муҳаббат кўрсатаётганимизни қандай исботлай оламиз? «Бир-бирингизни биродарларча севинглар» дегандан кейин, Павлус буни амалда намоён этишнинг бир нечта йўлини келтирган. Келинг, улардан олтитасини кўриб чиқамиз.\n11, 12. Меҳмондўстлик кўрсатиш нима дегани? (Очқич оятнинг юқорисидаги расмга қ.)\n11 «Меҳмондўстлик кўрсатишни ҳам унутманглар». (Ибронийларга 13:2 ни ўқинг.) Муқаддас Китобнинг асл нусхасидаги «меҳмондўстлик», деб таржима қилинган ибора «бегоналарга меҳрибонлик», деган маънони билдиради. Бу ибора бизга Иброҳим ва Лутнинг мисолларини эслатиши мумкин. Уларнинг иккаласи ҳам бегоналарга меҳрибонлик кўрсатишган. Бу бегоналар эса фаришталар бўлиб чиққан. (Ибт. 18:2–5; 19:1–3) Ушбу мисолларни келтириб, Павлус ибронийларни меҳмондўстлик кўрсатиш орқали биродарлик севгисини намоён этишга ундаган.\n12 Бошқаларни овқатга ёки далдали суҳбат қуриш учун уйимизга таклиф қилиб, меҳмондўстликни намоён этяпмизми? Меҳмондўст бўлиш учун кўп овқат тайёрлаш ва ортиқча сарф-харажат қилиш шарт эмас. Устига-устак, меҳмондўстлигимиз эвазига одамлардан бирор нарса кутмаймиз. (Луқо 10:42; 14:12–14) Мақсадимиз — одамларни қойил қолдириш эмас, балки уларга далда беришдир! Гарчи туман нозири ва унинг хотинини яхши танимасак-да, уларни жон деб меҳмон қиламизми? (3 Юҳан. 5–8) Банд бўлишимизга ва кундалик ташвишларимизга қарамай, «меҳмондўстлик кўрсатишни унутмаслигимиз» муҳим!\n13, 14. Қай йўсин қамоқда ўтирганларни ёдда тутишимиз мумкин?\n13 «Қамоқда ўтирганларни... ёдингиздан чиқарманглар». (Ибронийларга 13:3 ни ўқинг.) Бу оятда Павлус ҳар қандай маҳбус ҳақида эмас, эътиқоди учун ҳибсга олинган имондошлари ҳақида гапирган. Павлус юқоридаги сўзларни иброний масиҳийларга ёзганида, қамоқда ўтирганига деярли тўрт йил бўлганди. (Филип. 1:12–14) Павлус уларни «қамоқда ўтирган биродарларга ҳамдардлик кўрсатганлари» учун мақтаган. (Иброн. 10:34) Қамоқда бўлганида, Павлусга ёрдам берган масиҳийлардан фарқли равишда, иброний имондошлари ундан анча узоқда эдилар. Бўлмаса, улар қандай қилиб уни ёдда сақлашлари мумкин эди? Улар Павлус учун илтижо қилиб, буни қила олишарди. (Иброн. 13:18, 19)\n14 Бугунги кунда биз ҳам қамоқда ўтирган имондошларимиздан йироқда бўлишимиз мумкин. Балки қамоқхонага яқин жойда турган имондошларимиз сингари уларга амалий ёрдам бера олмасмиз. Худонинг шундай садоқатли хизматчиларини ёдимизда сақлаб ва уларни ибодатларимизда тилга олиб, улар учун Яҳовадан ўтиниб сўрасак, уларга ҳамдардлигимизни ва биродарлик севгимизни намоён этган бўламиз. Эритреяда қамоқда ўтирган биродару опа-сингилларимиз, ҳатто болалар ва 20 йилдан зиёд қамоқда бўлган 3 та биродар: Паулос Ияссу, Исаак Могос ва Негеде Теклемариам ҳақида ибодатларимизда сўраб турибмизми?\n15. Никоҳни қадрлаётганимизни қандай кўрсата оламиз?\n15 «Никоҳ ҳамманинг назарида ҳурмат-эътиборда бўлсин». (Ибронийларга 13:4 ни ўқинг.) Ҳа, ахлоқий покликни сақлаш орқали ҳам биродарлик севгисини намоён эта оламиз. (1 Тим. 5:1, 2) Масалан, Муқаддас Китобда: «Ҳеч ким биродарига зарар етказмасин ва унинг ҳуқуқига тажовуз қилмасин»,— деб ёзилган. Бу дегани, агар кимдир имондоши билан ёки унинг оила аъзоси билан зино қилса, биродарлик севгига асосланган ишончни барбод қилган бўлади. (1 Салон. 4:3–8) Бундан ташқари, агар эр вафо қилмай порнографияни кўрса, буни билиб қолган хотини ўзини қандай ҳис қилишини тасаввур қилинг. Бундай йўл тутган эр хотинини севиб, никоҳни қардлаётганини кўрсатган бўлармиди? (Мат. 5:28)\n16. Қандай қилиб борига қаноат қилиш биродарлик севгисини кўрсатишга ёрдам беради?\n16 «Борига шукур қилинглар». (Ибронийларга 13:5 ни ўқинг.) Борига қаноат қилсак, Яҳовага ишонаётганимизни кўрсатиб, моддий нарсаларга нисбатан мувозанатни сақлай оламиз. (1 Тим. 6:6–8) Бу, Яҳова ҳамда имондошларимиз билан бўлган муносабатларимиз моддий нарсалардан анча устунроқ эканини тушунишимизга кўмаклашади. Борига қаноат қилган инсон ҳасад ва бахилликдан холи бўлиб, шикоят қилмайди, нолимайди ва бошқалардан айб қидирмайди. Ахир бундай туйғулар биродарлик севгисини сўндиради. Борига шукур қилиш сахий бўлишга ёрдам беради. (1 Тим. 6:17–19)\n17. Қай йўсин жасоратли бўлиш биродарлик севгисини намоён этишга ёрдам беради?\n17 «Жасоратга тўлинг». (Ибронийларга 13:6 ни ўқинг.) Қандай қийинчиликларга дуч келмайлик, агар Яҳовага ишонсак, У бизга жасорат ато этади. Жасорат эса, ўз ўрнида, ижобий нуқтаи назарни сақлашимизга ёрдам беради. Бундай ижобий нуқтаи назар имондошларимизга далда ва тасалли беришга ундаб, биродарлик севгисини намоён этишимизга кўмаклашади. (1 Салон. 5:14, 15) Эътиборлиси шуки, буюк қайғу пайтида дунё қийин дамларни бошдан кечирганда, биз «қоматимизни ғоз тутиб бошимизни кўтариб турамиз», зеро ўшанда Яҳова бизни халос қиладиган вақт яқинлашиб қолган бўлади. (Луқо 21:25–28)\nОқсоқолларнинг меҳнатини қадрлаяпсизми? (18- хатбошига қ.)\n18. Қай йўсин оқсоқолларимизга биродарлик севгимизни янада кўпроқ намоён эта оламиз?\n18 «Орангизда раҳбарликни ўз зиммасига олганларни унутманглар». (Ибронийларга 13:7, 17 ни ўқинг.) Оқсоқолларимиз қанчалик кўп меҳнат қилишаётгани ва бунинг эвазига ҳеч қандай пул олмасликлари ҳақида ўйласак, уларга бўлган биродарлик севгимиз ва миннатдорлигимиз ошади. Шундай экан, бирон-бир хатти-ҳаракатимиз билан уларни қувончдан маҳрум этиб, хафа қилмайлик. Бунинг ўрнига, келинг, итоаткорлигимиз билан уларни «бажараётган ишлари учун... ҳурмат қилиб, севаётганимизни» кўрсатайлик. (1 Салон. 5:13)\nБИРОДАРЛИК СЕВГИСИНИ «ЯНАДА КЎПРОҚ» КЎРСАТИНГ\n19, 20. Қайси соҳаларда биродарлик севгисини «янада кўпроқ» кўрсата оламиз?\n19 Яҳованинг халқи биродарлик севгиси билан танилгани ҳеч кимга сир эмас. Бу ҳақда Павлус ҳам айтиб ўтганди. Ўшанда у имондошларига мурожаат қилиб, биродарлик севгисини «янада кўпроқ» намоён этишга ундаган. (1 Салон. 4:9, 10) Ҳа, чиндан ҳам, ўз устимизда ишлашнинг чеки йўқ!\n20 Келинг, шу йил мобайнида йиллик оятни эслаб туриб, қуйидаги саволлар устида мулоҳаза юритайлик: Меҳмондўстлик кўрсатяпманми? Қай йўсин қамоқдаги биродарларимизни ёдда тутишим мумкин? Худо ўрнатган никоҳ тузумига ҳурмат кўрсатяпманми? Борига шукур қилишга менга нима ёрдам беради? Яҳовага бўлган ишончимни қандай ўстирсам бўлади? Қандай қилиб орамизда бошчиликни олаётганлар билан янада кўпроқ ҳамкорлик қила оламан? Агар ушбу 6 та соҳага оид маслаҳатларни қўлласак, унда бу йилнинг ояти биз учун шунчаки Йиғилиш Залидаги оддий бир ёзув бўлиб қолмайди. У бизга Павлуснинг: «Бир-бирингизни биродарларча севинглар»,— деган маслаҳатига риоя қилиш муҳимлигини эслатиб туради. (Иброн. 13:1)\n^ 9- х.б. (9- хатбоши) Кулфатлар пайтида Яҳованинг Шоҳидлари биродарлик севгисини қандай намоён этишгани ҳақидаги мисолларни «Қўриқчи минораси»нинг 2002 йил 15 июль сонидаги (рус) 8–9- саҳ. мақоладан ва «Яҳованинг Шоҳидлари — Худо Шоҳлигининг хабарчилари» китобининг (рус) 19- бобидан топишингиз мумкин.\nҚЎРИҚЧИ МИНОРАСИ (ТАДҚИҚ СОНИ) Январь 2016


Ўзбекистонда оммавий эмланиши кўзда тутилган 18 ёшдан катта аҳолининг ярмидан кўпи 1-доза вакциналарини олди — ССВ\n2021 йил 30 сентябрь ҳолатига кўра, оммавий эмланиши кўзда тутилган аҳолининг 53,6 фоизи коронавирусга қарши вакцинанинг биринчи дозаси билан эмланди. Бу ҳақда Соғлиқни сақлаш вазирлиги ахборот хизмати маълум қилди.\n“Ўзбекистонда коронавирусга қарши вакцинация бошланганига ярим йил бўлди. 2021 йил 30 сентябрь ҳолатига кўра, юртимизда эмланиши кўзда тутилган аҳолининг ярмидан кўпи, яъни 53,6 фоизи коронавирусга қарши биринчи доза вакциналарини олиб бўлган”, — дейилади хабарда.\nШу кунга қадар юртимизда 1-доза вакциналари билан эмланган аҳоли сони 11 491 111 нафарга етган.\nМаълумот учун, шу йилнинг 1 сентябридан бошлаб аҳолининг 18 ёшдан юқори бўлган қисмини уч босқичда ёппасига оммавий эмлаш тадбирлари бошланган эди. Юртимизда эмланиши кўзда тутилган 18 ёшдан катта аҳоли қарийб 21,5 миллион нафарни ташкил этади.\nШунингдек, 28 сентябрдан Ўзбекистон Республикаси Бош давлат санитария врачи ва миллий техник иммунологик эксперт комиссиясининг қарорига асосан, юртимизда ота-оналар ва васийларининг розилиги асосида, ихтиёрий равишда 12 ёшдан катта болаларни Pfizer вакцинаси билан эмлаш йўлга қўйилди.\n17:32 / 28.10.2021\nРоссияда коронавирусга қарши бурун орқали олинадиган вакциналар ишлаб чиқилмоқда\nХитойда 3 ёшдан катта болалар коронавирусга қарши мажбурий эмланади


Вторник, 21 Июнь 2022 00:00\nШу кунларда Ўзбекистон делегацияси таркибида бўлган Ўзбекистон мусулмонлари идораси раиси ўринбосари Иброҳимжон домла Иномов Россия Федерациясинида хизмат сафари билан бўлиб турибди.\nИброҳимжон домла Иномов сафар давомида Россия Федерациясининг турли вилоятларида бўлиб, у ерда таълим олаётган ва меҳнат қилаётган ватандошларимиз ҳолидан хабар олиб, улар фаолият юритаётган жойларда яратиб берилаётган шарт-шароитлар билан танишмоқда.\nШунингдек, ҳар бир ҳудудда расмий доирадаги масъуллар билан учрашиб, ватандошларимиз ҳуқуқ ва манфаатларини тўла таъминлаш масалалари муҳокама қилинмоқда. Бундай учрашувлар диний-маърифий йўналишда ҳам олиб борилаётгани ниҳоятда самарали кечмоқда.\nЎзбекистон делегациясининг ушбу мамлакатга ташрифи шу йил 26 июнгача давом этади.\nЁшларни мутаассиб ғоялардан асрайлик (видео)\nТошкент шаҳар "Сирож Солиҳ" жоме масжиди имом-хатиби\nўрта махсус ислом таълим муассасаси (мадраса)ни тамомлагани тўғрисидаги ҳужжат (диплом) асл нусхаси;\nБугун, 20 июнь куни Маккаи мукаррамага ҳаж амалларини адо этиш учун етиб келган зиёратчиларимизнинг дастлабки гуруҳи “Аброж ал-Ҳидоя” меҳмонхонасида тантанали равишда катта эҳтиром ва юксак илтифотлар ила кутиб олинди.\nЗиёратчиларимиз муҳташам меҳмонхонага яқинлашиб келганларида нашидлар-салавотлар айтилди, ширинликлар улашилиб, муқаддас зам-зам сувлари ила икром қилинди.\n“Ҳаж – 2022” мавсуми ишчи гуруҳи аъзолари, шифокорлар ва меҳмонхона мутасаддилари юртдошларимизга табассум билан пешвоз чиқдилар. `\nҲашаматли меҳмонхонадан жойлари тайин бўлган зиёратчиларимиз бу ерда мамлакатимиздан уларга хизмат кўрсатиш учун бирмунча олдинроқ етиб келиб, катта ҳозирликлар кўриб қўйган ишчи гуруҳ аъзолари эҳтироми ва моҳир ошпазларимиз пиширган лаззатли таомлари ҳамда ширинликларидан баҳраманд бўлдилар.


Фиқҳий мазҳаблар ва уларга тақлид қилиш — XOJA BUXORIY O'RTA MAXSUS BILIM YURTI\nФиқҳий мазҳаблар ва уларга тақлид қилиш\nФиқҳий мазҳаблар ҳақидаги ўтган гаплардан уларнинг мусулмон уммати бирлиги учун қанчалар аҳамиятли бўлгани яққол кўриниб турибди. Фиқҳий мазҳабларни тан олиш оқибатида мусулмон уммати тўрт фиқҳий мазҳаб асосида бирлашган ва турли тафриқалардан қутулган. Агар мазкур мазҳаблар бўлмаганида дуч келган одам ўзини мужтаҳид дея эълон қилиб, мусулмон умматининг боши ихтилофлардан чиқмай қолиши турган гап эди. Фиқҳий мазҳабларнинг мусулмон умматини бирлаштириши асосан тўрт манбага суянган ҳолда бўлган. Мўтараф тўрт фиқҳий мазҳаб мусулмон умматини бир овоздан фиқҳий масалаларда аввало Қуръони Карим атрофида бирлашишга чақирган.\n-Тўрт мўтараф мазҳаблар ҳанафий, шофеъий, моликий ва ҳанбалийлар — фиқҳий масалаларда дастлаб Қуръони Каримга мурожаат қилишга чақирган ва ўзлари бу масалада ҳаммага ўрнак бўлганлар.\n-Фиқҳий мазҳаблар Қуръони Каримни шаръий аҳкомларнинг биринчи манбааси қилиб олишлари ила ўзлари бирлашганлар, мусулмон умматини ҳам бирлаштирганлар ҳамда турли тафриқалардан сақланиб қолишни ёʻлга қўйганлар. Агар Қуръони Каримни шаръий аҳкомларнинг биринчи манбааси қилиб олиш бўлмаса, ҳамма ўзича иш кўриши ва умматнинг боши ихтилофдан чиқмай қолиши хавфи бўлган.\n— Тўрт мўтараф мазҳаблар- ҳанафий, шофеъий, моликий ва ҳанбалийлар — фиқҳий масалаларда Қуръони Каримга мурожаат қилиб, ҳукмни топа олмасалар, Суннатга мурожаат қилишга чақирганлар ва ўзлари бу масалада ҳаммага ўрнак бўлганлар.\n“Тақиднинг ҳукми” сарлавҳаси остида айтилган уч хил фикр: “тақлид қилиш жоиз эмас”, “тақлид қилиш вожиб” ва “мутлақ мужтаҳид бўлмаганлар тақлид қилишлари керак” деган фикрлар ҳозирги кунда фиқҳий мазҳабларга эргашиш масаласида турли услуб ва иборалар ила такрорланиб туради.\nБир тоифа кишилар фиқҳий мазҳабларни, уларнинг асосчилари бўлмиш буюк мужтаҳид уламоларимизни инкор қилиб, ўзларича фақат Қуръон ва Суннатга амал қилишни ва бошқалар ҳам уларга эргашиши лозимлигини даъво қиладилар. Уларнинг фикрича, фиқҳий мазҳаблар кишиларни Қуръон ва Суннатдан узоқлаштиради. Баъзи бир ҳаддидан ошганлари айтганидек: “Мусулмонлар Абу Ҳанифа ва унга ўхшаганларнинг гапига эмас, Қуръон ва Суннатга амал қилишлари керак.”\nФиқҳий мазҳабларнинг илмий меросидан фойдаланган ҳолда, уларнинг ижтиҳодлари самарасидан истаганимизни олсак бўлаверар деган ҳаёлда юрадиганлар ҳам бор. Кўпчилик мўминлар фиқҳий мазҳабларга эргашиш зарурлигини ҳис қиладилар, бу фикрни қўллайдилар, аммо бу ишнинг ҳукми қандай экани ва мазкур ҳукмнинг асоси нимадан иборатлигини ҳам билгилари келади.\nАллома Зафар Аҳмад Усмонийнинг “Эълоус-сунан” номли китобидан қуйиаги иқтибосларни эътиборингизга ҳавола қилишни лозим топдим: “…Ҳақиқатни айтганда, динда иқтидо қилинадиган имомларнинг барчаси мустақийм ҳидоятдадирлар. Бир юртда улардан қай бирларининг мазҳаби тарқалган бўлса ва унинг уламолари кўп бўлса, оммий – ижтиҳод даражасига етмаган киши учун ўша мазҳабга эргашмоқ вожиб бўлади. Унга ўз юртида кенг тарқалмаган ва уламолари кўп бўлмаган мазҳабга эргашиш жоиз эмас. Чунки бундай ҳолатда мазкур мазҳабнинг барча ҳукмларини ўрганиш имкони бўлмайди. Буни яхши англаб олинг. Иншааллоҳ, ҳақиқат бундан бошқада эмас.\nАгар юртлардан бирида барча мазҳаблар тарқалган ва машҳур бўлган бўлса, ҳамда ҳар мазҳабнинг уламолари ҳам етарли бўлса, оммийга истаган мазҳабига эргашиш жоиз бўлади. Унинг учун барча мазҳаблар баробар бўлади. У муайян мазҳабни тутмасдан, мазҳабларнинг уламоларидан – бир сафар биридан, иккинчисида бошқасидан фатво сўраса, жоиз. Салафи солиҳ розияллоҳу анҳум шундай қилганлар. Фақат шарт шуки, бир амалда икки мазҳабдан «талфиқ” қилмасин, ҳавойи нафсига эргашиб, фақат рухсатларнинг ортидан тушмасин. Чунки бундай қилиш далил ва ижмоъ ила ҳаром қилингандир» (Талфиқ – бир масалада икки мазҳабдан енгил нарсани жамлаб олишдир. Мисол учун, таҳоратли бир одамдан қон чиққанда, шофеъий мазҳаби бўйича “таҳоратим синмади”, деб, бир оздан сўнг номаҳрам аёлга қўли тегса, ҳанафий мазҳаби бўйича “таҳоратим кетмади”, дейиши.)\n“Бир мазҳабдан иккинчи мазҳабга ўтиш ҳақидаги таҳқиқ: «…Ҳанафийлардан «Жомеъул фатавий”нинг соҳиби айтади: “Ҳанафийга шофеъий мазҳабига ўтиш жоиздир. Акси ҳам шундай. Аммо ўтиш бир ёʻла бўлиши шарт. Биргина масалада ўтиш мумкин эмас. Мисол учун, ҳанафийнинг баданидан қон чиқса ва оқса, таҳорати синади ва уни ювмасдан туриб, таҳорат олмай, бу масалада Шофеъий мазҳабини тутиб намоз ўқиши жоиз эмас. Чунки таҳорат ва намознинг бошқа ҳукмларида шофеъий мазҳабига амал қилмаган.\nБаъзилар: «Оммий одам ҳанафий бўладими, шофеъий бўладими, бир мазҳабдан бошқасига ўтиши мумкин эмас”, деганлар» (20-жуз, 193-бет).\n“…Хулоса қилиб айтиладиган бўлса, бу замонда бир мазҳабга эргашиш вожибдир. Оммий бўладими, фақиҳ бўладими, бошқа мазҳабга ўтиши мутлақо ман қилинади. Аммо мужтаҳид ёки мужтаҳид каби бўлса, майли. Бу асрда мазкур мансабни ким ҳам даъво қила олар эди?! Бир вақтлар Ибн Жарир Тобарий даъво қилганида, қабул қилмаганлар. Суютий даъво қилганида ҳам, рад қилганлар…” (20-жуз, 195-бет).\n(Аллома Зафар Аҳмад Усмонийнинг “Эълоус-сунан” номли китобидан)\n“Хожа Бухорий” ўрта махсус ислом билим юрти 4-курс талабаси Орифжон Ваҳобов\nNext РАМАЗОНДАН КЎЗЛАНГАН МАҚСАД


“Кичкина малика” - zarnews.uz\nТирикчилик қурсин, олти ойга деб келиб, баъзан бир йил, баъзан икки йил қолиб кетаман. Бутунлай қолиб, Россия фуқароси бўлиб кетган қишлоқдошларим ҳам оз эмас.\nҲар сафар қишлоққа борганимда отам янада қариб қолганини, аёлимнинг сочига оқ оралаганини кўраман. Ҳар гал олдинги сафар кўрган баъзи яқинларимни кўрмайман...\nЭнг ёмони, болаларимиз бизни кўрмай, дийдоримизга тўймай катта бўлишаяпти. Кичкиналари борганимизда танимай қолишлари бошқаларга кулгули, менинг эса дилимни кемиради...\nМана, яна бир йил Москвада қолиб кетдим. Ўтган сафар икки йил ишлаб, кейин қишлоққа қайтгандим. Келишимда олти ойлик чақалоқ бўлган кичкина қизчам салкам уч ёшга етган, бурро-бурро гапирадиган, тили ширин қизча бўлибди. Ҳалигача унинг мени танимай қолганини гоҳ кулиб, гоҳ ўзимдан ранжиб эслайман.\nЯрим кечаси уйга кириб бордим. Келишимни кутиб-кутиб ухлаб қолган ўғлим ва катта қизларим эшикдан киришим билан уйқудан тура солиб, бўйнимга осилишди. Кўзларда ёш билан дийдорлашдик, ахир икки йилдан ортиқ кўришмагандик-да.\nДадам қачон келади, дея кутиб-кутиб, ухлаб қолган кичкина қизимни ҳам уйғотдик.\n- Дада келди, тур! - дея опаси турткилаб уйғотгач, жойидан ирғиб турган қизчам “дада-дада”лаб чор тарафга аланглайди-ю, ёнидаги менга қарамайди.\nАхир қизчам дадаси мен эканлигимни қайдан билсин, фақат расмимни кўрган ва телефонда овозимни эшитган бўлса?\n- Кел, қизим, менман даданг,- дедим-у, уни бағримга босдим.\nАввал бегонасираб қараб турди, кейин бақириб йиғлаб юборди. Типирчилаб қўлимдан чиқиб, аясига осилди. Қўли билан мени кўрсатиб:\n- Кетсин бу одам, - дея йиғлай бошлади.\nХуллас, берилган совғалар, ўйинчоқлар, ширинликлар билан ҳам “дада” дея тан олинмадим. Кўзи менга тушса тамом, йиғлайди, “кет” дейди. Опалари ва акаси дам-бадам мени қучиб, “Ўзимнинг дадам”, дея эркаланса, “бу бегона одамга бунча осилишмаса”, дегандай уларга ҳайрон-ҳайрон қарайди.\nОрадан уч-тўрт кун ўтди. Ҳали-ҳамон дада эканимни тан олмади, мени шу ҳовлида юришимга ўрганмади. Нуқул бегонасираб қарайди. Дада деб тассаввур қилиб юрган одами бу сочларига оқ тушган, турмуш қийинчиликлари юзида акс этган одам бўлиб чиқишига кўна олмаяпти. Эркалай, ўйнатай дейман, яхши гапираман, аммо ёнига яқин борсам, дод солиб, “кет” деб йиғлайди.\nБир ҳафта ўтгач, қизим энди-энди, аста-секин ҳеч қаерга кетмаслигимга, мен шу уйнинг эгаси, уларнинг дадаси эканимга кўника бошлади, аммо ҳали ҳам мени дада демас, бирор нима сўрамоқчи бўлса, эй, дерди. Мени сенлаб гапирарди.\nҲовлимиздаги бодом соясида ўтирибмиз. Акаси ва опаси ёнимда. Акаси ерга тушган бодом доначаларидан олиб, бир қўлига яширади. Кейин менга қўлларини тутиб:\n- Дада, топинг-чи, қайси қўлимда? - дейди.\nБилсам-да, атай топа олмайман.\n- Топа олмадингиз, бу қўлимда эди, - дея хурсанд бўлиб сакрайди ўғлим.\nКейин опаси шундай қилади. Унинг ҳам яширганини тополмайман. У ҳам шодон қийқиради. Акаси ва опасининг завқланишларини кичик қизим сал нарида ҳавас билан кузатиб турибди, аммо яқин келмайди. Ҳурпайиб тураверади. Ўйин роса қизиганини кўриб, секин-аста бизларга яқин келди.\nЎғлим яна қўлига бодом яшириб:\n- Дада-дада, энди топинг-чи, қайси қўлимда? - деди.\n- Мана бу, ўнг қўлингда, - дея топиб оламан.\nНиҳоят, кичкина қизим ҳам битта бодом доначасини қўлига олди. Ҳар бир ҳаракатини кўзимнинг ости билан кузатиб турибман. Бодомни қўлига яширди-да, секин менга яқинлашди. Атайлаб бошқа тарафга қараб турдим.\n- Эй, эй, қайси қўлимда, топ-чи?\nБирам тили ширин, эркалаб бағримга босгим келаяпти-ю, аммо эшитмаган киши бўлиб, тескари қараб туравердим.\n- Эй, қайси қўлимда деяпман сенга, - дея жажжи қўлчаларини юзимга яқин олиб келди.\nЯна қарамайман. Саккиз ёшли опаси қўлини тутиб:\n- Дада-дада, қайси қўлимда, топинг-чи? - дейди.\n- Мана бу қўлингда, - дея унга дарров жавоб бераман ва сочини силаб, пешонасидан ўпиб, уни эркалайман. - Асал қизим, ўзимнинг қизим.\nЎғлимни ҳам эркалайман, “ўзимнинг ўғлим”, деб мақтайман. Кичкина қизимга атай қарамайман. Қани, нима қиларкан?\n- Эй, қайси қўлимда, қара, эй?\nАкасига ва опасига жавоб бераяпман-у, унга қарамаяпман. Ёнимга яқинроқ келиб, муштчаларини сал қолса, кўзимга тегадиган қилиб тутиб, баландроқ гапиради:\n- Эй! Эй, дада, қайси қўлимда? Эй, дада?!\nШартта бурилиб, икки қўлини баравар ушладим.\n- Мана шу қўлингда!\nУ менинг ниҳоят, унга ҳам эътибор қилганимдан хурсанд бўлиб, қийқириб кула бошлади. Маҳкам қучиб дедим:\n- Менинг кичкина маликам, дадажон, де! Дадажон деб айт!\nЖажжи қўлчалари билан бўйнимдан қучиб:\n- Дадажон, - деди.\n- Дадажон, сизни яхши кўраман, деб айт!\n- Дадажон, сени яхши кўраман.\n- Э, ўхшамади-ку, қизим? - дедим ёлғон араз билан. - Сизни яхши кўраман, деб айт!\n- Дадажон, сизни яхши кўраман.\n- Мени соғиндингми?\n- Ҳа, соғиндим.\n- Қайси кўзларинг билан?\nБармоқчалари билан аввал ўнг, кейин чап кўзларини кўрсатди:\n- Мана шуниси билан, кейин буниси билан.\nАввал унисидан, кейин бунисидан ўпаман. Кейин юзларидан, кейин сочларидан...\nАна шундай қилиб, кичкина маликам билан келишиб олдик. Орадан уч-тўрт кун ўтиб, менга шунақа ўрганди-ки, мендан бир қадам ҳам айрилмайдиган, мени акаси ва опаларидан қизғонадиган бўлди. Мен ҳам унинг бу “садоқати”ни эркалашларим билан тақдирлайман:\n- Ўзимнинг кичкина маликам...\nОпалари “Биз кичкина маликамиз”, дейишса, улар билан урушиб кетишига оз қолади:\n- Йўқ, менман малика! Дадажоним мени маликам деяпти!\nБирор жойга кетиб, кеч қолсам, ухламасдан кутиб ўтирадиган бўлди. Тушликда ёки кечки овқат вақтида уйда бўлмасам, аяси ёки катта опаси билан тортишиб, дадамга дея алоҳида бир косада овқат олдириб қўядиган бўлди. Менга шунчалик кучли меҳр қўйди-ки, на акаси, на опалари менга бунчалар эркалик қилишмаганди.\n- Ҳозир менинг кичкина маликам рақсга тушиб беради!\nШундай дейман-у, телефонимнинг тасвирга олиш тугмасини босаман. Акаси телевизорнинг мусиқий каналига қўяди, қўшиқ янграётган бўлади. Аммо менинг жажжи маликамга телевизордаги энг зўр хит қўшиқлар ҳам ёқмайди. Ҳар қандай машҳур ҳофизнинг овозидан ҳам унга дадажонининг дўриллаган овози яхши. Телевизорни ўчиради:\n- Ўзингиз айтсангиз ўйнайман!\nҲеч қандай мусиқасиз, қарсак чалиб, ўзим билган ягона ашуламни бошлайман:\n- Лалай-лалайчи келди, кўчага мойчи келди,\nКўчага мойни ташлаб, санамга совчи келди...\nАна шунда кўринг, ҳақиқий рақс қанақа бўлишини! Бизнинг кичкина малика берилиб рақсга тушади, дадамга ёқсин, деб бор ҳунарини ишга солади.\nМенинг эса кўнглимдан бошқа гаплар ўтади. Қани энди иложи бўлса-ю, доим фарзандларимиз ёнида бўлсак. Туманда топилмаса, вилоят марказида бўлса ҳам яхшироқ, муқим ишлайдиган иш бўлса-ю, кечқурунлари маликамни рақсга тушириб, фарзандларимиз билан ҳар куни бирга бўлсак. Афсуски, имкониятларимиз хоҳишимизга мос эмас.\n- Остонага етар бўйинг, санамжон,\nБир кун бўлар сенинг тўйинг, санамжон...\nКичкина маликам чарх уриб, рақсга тушади. Мен эса, эртага кетишим кераклигини, кичкина маликамни қандай қилиб ташлаб кетишимни ўйлайман. Куни бўйи ортимдан эргашадиган, ҳатто кечалари бўйнимдан маҳкам қучоқлаб ётадиган қизчам менсиз нима қилишини ўйлайман.\nНачора, рўзғор,тирикчилик. Шериклар Тошкентдан иш топишибди. Кичкина маликам билан хайрлашиш осон бўлмаслигини билганим учун у уйғонмасидан жўнаб кетдим.\nКутганимдек бўлди. Мени йўқотиб қўйган қизим аясини ҳам, акаси ва опаларини ҳам қийнаб юборибди. Нуқул мени сўраб йиғлар эмиш. Овқат маҳаллари бир коса овқатни олдириб қўйиб, ўзи ҳам емай, “Дадажоним келса, бирга еймиз”, деб ўтирармиш.\nЯхшиям эндиги телефонларнинг имконияти катта. Уйдагилар билан кўришиб гаплашадиган бўлдим.\n- Маликамни чақиринглар! – дедим телефонда аяси кўриниши билан. – Қани менинг кичкина маликам?\nТелефонда мени кўрган қизим йиғлаб юборди.\n- Дадажон, қаердасиз? Қачон келасиз?\n- Нима бўлди, кичкина маликам, мени соғиндингми?\n- Жудаям-жудаям соғиндим, – ҳиққиллади қизим.\n- Қайси кўзинг билан?\n- Буниси билан ҳам, буниси билан ҳам, – деди ёшли кўзларини кўрсатиб.\nЧидай олмадим. Тонг саҳарда туриб, Самарқандга жўнадим.\nКичкина маликамнинг хурсандчилигини кўрсангиз эди. Ўзи нимани яхши кўрса, менга илинади. Ҳатто латта-путтадан ўзи ясаб олган қўғирчоғини ҳам менга беради:\n– Опаларимга бериб қўйманг яна, хўпми? Бу иккимизники.\nТошкентда ишлаган вақтимда ҳар ҳафта уйга бориб турдим. Янги йил байрамини ҳам бирга ўтказдик. Аммо тўрт кун ўтиб, яна мусофирчилик тўрвасини елкамга илдим, Москвага учдим...\nУйдагилар билан ҳар куни кечқурун “имо”лашиб турамиз. Ҳар ҳолда кўришгандай бўламиз-да. Кичкина маликам мени телефонда кўрганидан бир кунлик воқеаларнинг ҳисобини бера бошлайди:\n- Гулиларнинг пишаги туғди. Тўртта. Учтаси ола, биттаси қора. Қорасини сенга бераман, деди.\n- Опам иккимизнинг қўғирчоғимизни яшириб қўйди. Дада-дада деб йиғлашни бас қилсанг, бераман, дейди. Айтинг, берсин, мана, йиғламаяпман-ку?\n- Қани, опангга бер-чи, – дейман бошқалар билан ҳам гаплашишга баҳона топилганидан хурсанд бўлиб.\nБарибир телефонни опаларинидан тортиб олади:\n- Дада, сизга ўйнаб бераман, – дейди рақсга шайланиб. - Қўшиқ айтинг!\n- Оббо, – дейман-у, барибир қўшиғимни бошлайман:\nНаврўз арафасида қўшнилар сумалак қилишибди. Менинг жажжи маликам “Дадам келса, ейди”, деб олдириб қўйган бир коса сумалак, тура-тура ачиб кетгач, ундан яшириб, зўрға ташлаб юборишибди. “Дадамнинг сумалаги қани?” деб бир ҳафта жанжал қилибди.\nҲалигача уйда бирор тансиқ таом қилишса, менга деб олиб қўяр экан.\nҲовлимиздаги чилги узум пишибди.\n- Дада, узумимиз пишди! – дейишди акаси ва опалари суюнчилаб.\n- Зўр-ку? Қани, кичкина маликамга беринглар-чи? – дедим.\nУни чақиришади. У бўлса, битта чиннига солинган икки бош чилгини кўтариб келиб, менга кўрсатади:\n- Дада, дадажон! Сизга узум олиб қўйдим, – дейди энтикиб. - Мен ҳали емадим. Келсангиз, бирга еймиз. Мана буниси менга, буниси сизга.\nТомоғимга бир нима тиқилади. Кўзларим ёшланади. Бир нима дея олмайман. Қизим ҳайрон бўлади:\n- Дадажон, сизга нима бўлди? Нега йиғлаяпсиз? Сизни ким уришди?\nМен кўнглимдан ўтганларини айтаман:\n- Қизим, жоним, ўзимнинг кичкина маликам! Мени яна ким сенчалик севар экан?\n- Азизим, яна ким мени сенчалик соғиниб кутар экан бу дунёда?\n- Қаердан олдинг бунча меҳрни?\n- Муштдек жуссангга қандай сиғади бунча синоат?\nКичкина маликам – Муслимам бу сўзларимнинг биттасига ҳам тушунмай, кўзларини пирпиратиб тураверади. Ўзи билганини айтади:\n- Дадажон! Мен сизни соғиниб кетдим. Мана бу кўзим билан ҳам соғиндим, буниси билан ҳам. Қачон келасиз?\nЭркинжон Турдимов савобталаб одамлар орқали менга ёрдам берди\nТАЙИНЛОВ: Самарқанд шаҳар прокурори Самарқанд шаҳар ҳокими вазифасини бажарувчи лавозимига тасдиқланди\nБМТ халқаро трибунали: Россия украиналик денгизчилар ва кемаларни озод қилиши шарт\nЭнг тартибли ҳарбий ҳайдовчи ким?\nСуратлар тилга кирганда\nТадбиркор бошқаларнинг йўлига "ғов" бўлмаслиги керак ёки "Samsung"даги сирлар фош бўлди\nСамарқанд вилояти ҳокими Эркинжон Турдимов: Имзо – раҳбарнинг шаъни\nТойлоқ тумани давлат солиқ инспекциясига янги раҳбар тайинланди\nСайёр қабул жиноят Иштихон Тожикистон Украина Усмонхон Алимов Тадбиркорлик самолёт талаба пул ҳоким Мурожаат


Уй дафтарини янгилаш кимнинг ташаббуси? - zarnews.uz\nУй дафтарини янгилаш кимнинг ташаббуси?\nЎтган ҳафта кечқурун уйга борсам, маҳалладан янги уй дафтари бериб кетишгани, аниқроғи 7 минг сўмга сотишганини айтишди. Бу нима учун экан, деб сўрасам, эски уй дафтарларини алмаштириш керак экан, дейишди.\nҲайрон бўлдим, ахир уй-дафтари тегишли идоралардан берилар эди-ку. Кеча эрталаб ишга келаётганимда маҳаллага кириб, янги уй дафтарининг боисини сўрайман, десам ҳали ҳеч ким келмаган экан. Эски ва янги уй дафтарини аёлимга бериб, нима қилиш кераклигини маҳалла ёки ширкат ходимларидан сўраб кўришни айтдим.\nАввал ободонлаштириш бошқармасига бориб рўйхатдан ўтказиб, кейин тегишли ички ишлар бўлимига бориб, уйда яшовчиларни бошқатдан дафтарга киритиш кераклигини айтишибди.\nШу ишни эртароқ бажариб қўяй, деб бугун эрталаб Самарқанд шаҳар ободонлаштириш бошқармасига бордим. Янги дафтарга муҳр босиб, рўйхатдан ўтказиб беришди. Кейин Самарқанд шаҳридаги 5-ички ишлар бўлими миграция ва фуқароликни расмийлаштириш хизматига мурожаат қилдим. Масъул ходимлар эски уй дафтари яроқли бўлса, уни янгилашга хожат йўқлиги ва эски дафтарларни янгисига алмаштириш бўйича ҳеч қандай кўрсатма берилмаганини билдиришди.\nШиркат раисига қўнғироқ қилиб, вазиятни тушунтирсам, бу ишдан хабари йўқлиги, маҳалладан сўраб кўришимни айтди. Шундан сўнг, маҳаллага боришимга тўғри келди.\n– Уй дафтарини янгилаш керак эмас, эскиси яроқсиз бўлса, янгилашингиз мумкин, – деди котиба бепарвогина.\n– Унда нега янги уй дафтари берилди, нега бу ҳақда айтилмади? – дедим асабийлашиб.\n– Бунга бизнинг алоқамиз йўқ. Қайсидир босмахонами, нашриётми бу дафтарларни чиқариб, уйма-уй сотиб юрибди. Ҳалиям бизда 7 минг сўмдан сотишган, бошқа жойларда 10-11 минг сўм экан.\nАна холос, Самарқанддек катта бир шаҳарда кимдир уй дафтари чиқариб хоҳлаган нархида сотади-ю бунга ҳеч ким эътибор бермаса. Ахир шаҳар бедарвоза ёки эгасиз эмас-ку.\nУмуман, уй дафтарини янгилаш кимнинг “ташаббуси” ва бундан муддао нима? Уй дафтарининг орқасида муҳри босилган Тошкент шаҳридаги “SAIDAZAMXON” масъулияти чекланган жамияти қандай ташкилот, унинг фаолият йўналиши қанақа?


Туркия сайёҳлик инқирозини бошдан кечирмоқда\n20:39 / 17.06.2016\nОдатда йилнинг бу даврида Анталья яқинидаги Кемердаги 4 юлдузли Garden Resort Bergamot меҳмонхонаси 70 фоизга тўла бўлар эди. Бироқ бу ердаги 233 та хонадан бор-йўғи 25 тасида сайёҳлар жойлашган.\n"Биз ходимларимиз сонини 80 нафардан 50 нафаргача камайтирдик, нарх-наво ҳам 30 фоизга пасайди. Агар кейинги йилда ҳам шундай давом этса, унда биз ёпилишимизга тўғри келади", деб айтди меҳмонхона эгаси Суха Сен.\nБассейн олдида қуёшда тобланаётган бир неча нафар меҳмонлар омадлари чопганидан мамнунлар.\n"Биз икки кишига бир ҳафтага, "ҳаммаси ичида" пакетига 500 фунт стерлингдан (715 доллар) сал кўпроқ тўладик. Ҳозирда энг арзон турлар Туркияга бўлмоқда, биз буни кутмагандик, бироқ одамлар бу ерга келишга қўрқмоқдалар", деб айтди Шимолий Уэльсдан келган Дайен Робертс.\nХудди шундай манзара Анталья ва мамлакатнинг бошқа ерларида ҳам кузатилмоқда: Туркиянинг сайёҳлик секторида инқироз ҳукм сурмоқда. 2014 йилда 37 млн меҳмонни кутиб олган ва дунёнинг энг оммавий сайёҳлик йўналишлари бўйича 6-ўринни эгаллаган Туркия дастлабки маълумотларга кўра, бу йили умумий сайёҳлик оқимининг камида 40 фоизини йўқотади.


Оқ уй ходимларига шахсий телефонлардан фойдаланиш тақиқлаб қўйилди\n20:45 / 04.01.2018\nОқ уй АҚШ президенти Дональд Трампнинг маъмурияти жойлашган ғарбий қанотда шахсий мобил телефонлардан фойдаланишни тақиқлаб қўйди. Тақиқлов кейинги ҳафтадан амал қила бошлайди.\n“Оқ уй технологик тизимларининг хавфсизлиги ва дахлсизлиги Трамп маъмурияти учун устувор ҳисобланади, шу сабабли кейинги ҳафтадан бошлаб ғарбий қанотда меҳмонларга ҳам, ходимларга ҳам шахсий мобил телефонлардан фойдаланишга рухсат берилмайди”, деб айтган Оқ уй матбуот котиби Сара Сандерс.\nСандерснинг айтишича, ходимлар шахсий масалаларни ҳал қилишда хизмат қурилмаларидан фойдаланишлари мумкин бўлади. Bloomberg ахборот агентлигининг маълум қилишича, ходимлар оила аъзолари зарурат туғилганда улар билан боғлана олмасликларидан хавотир билдиришган.\nУшбу тақиқлов киритилишини Оқ уй аппарати бошлиғи Жон Келли хавфсизлик нуқтаи назаридан талаб қилган. Унинг фикрича, Ғарбий қанот Wi-Fi тизимига жуда кўп қурилмалар уланган, шахсий смартфонлар эса бузиб кирилишдан етарлича ҳимояланмаган.\nАҚШ президенти Дональд Трамп кўплаб марта маълумотларнинг сизиб чиқиб кетишидан шикоят қилган. Оқ уйда таъкидланишича, жорий тақиқлов маълумотлар чиқиб кетиши билан боғланмаган.\nПрезидентлар меҳмонхонаси. Шавкат Мирзиёев Вашингтонда қаерни манзил қилган?\n19:09 / 17.05.2018\nШавкат Мирзиёев: «5 миллиард долларлик шартномаларни имзоладик»\n22:20 / 16.05.2018\nШавкат Мирзиёев Оқ уйда Дональд Трамп билан учрашди


Тожикистонда жинсий озчилик билан ишлайдиган ННТ фаолиятини тўхтатди\nТожикистон шимолида жинсий озчилик ҳуқуқларини ҳимоя қилувчи ташкилот ўз фаолиятини тўxтатди. «Рохи зиндаги» (Ҳаёт йўли) жамоатчилик ташкилоти Сўғд вилоятининг Бўстон(собиқ Чкалов) шаҳрида етти йил мобайнида жамиятдаги заиф гуруҳлар билан ишлади.\nТашкилот раҳбариятининг маълум қилишича, фаолият тури сабаб иш тўxталиши талаби билан бир неча бор босимларга учради.  «Рохи зиндаги» жамоат ташкилоти раҳбари Альбина Ишқуватованинг сўзларига қараганда, машаққатли текширувлардан сўнг ННТни беркитишга қарор қилишган.\nУнинг айтишича, прокуратура ташкилотнинг молиявий фаолиятини текширган, аммо грантларни мақсадсиз ишлатиш ва ўзлаштириш билан боғлиқ бирорта ҳам фактни қайд қилмаган.\n«Фақат айрим камчиликлар – ходимларнинг меҳнат дафтарчалари ва шахсий варақалари тўлалигича тўлдирилмагани, ходимларимиз тегишли билимга эга бўлмаганикўзга ташланди. Бизни огоҳлантиришди. Биз маъмурият, прокуратура, ўт ўчирувчилар ва бошқа текширув ҳуқуқига эга идоралартомонидан бўладиган текширувлардан чарчадик ва фаолиятимизни тўхтатишга қарор қилдик», - дейди ташкилот раҳбари.\n“Коррупцияга қарши кураш” ва “Жамоат ташкилотлари тўғрисида”ги қонунларга грантлар олиш манбалари ва сарфлашларни текширишга рухсат берувчи қўшимчалар киритилганидан кейин кўплаб жамоат ташкилотлари иш фаолиятлари ёмонлашганидан шикоят қилишмоқда.


21 Январь 2022 09:09\nМОSKVA. КАZINFORM - Россия банки Россияда криптовалюталарни майнинг ва криптовалюталардан фойдаланишни тақиқлашни таклиф қилди. Бу ҳақда регулятор ҳисоботида айтилади, деб хабар Kazinform TASSга таяниб.\n«Захира валютаси ҳисобланмайдиган Россия рублининг ҳолати Россияда кучайиб бораётган таҳдидни эътиборсиз қолдиришга имкон бермайди. Бизнингча, қўшимча чора-тадбирлар кўриш керак», — дейилади ҳужжатда.\n«Криптовалюталарнинг тарқалиши билан боғлиқ таваккалларларни камайтириш мақсадида Россия банки қонунчиликка бир қатор ўзгартиришлар киритишни таклиф қилмоқда. Россия Федерацияси ҳудудида криптовалютани ташкил этиш ёки чиқаришни тақиқлаш ва ушбу тақиқни бузганларни жиноий жавобгарликка тортиш зарур», — дейилади регулятор таклифида.\nШунингдек, криптовалютадан товарлар, ишлар ва хизматлар учун тўлов воситаси сифатида фойдаланишни тақиқлаш ва уни бузганларни жавобгарликка тортиш таклиф этилди. Регулятор Россияда криптовалюта майнинггини тақиқлаш энг яхши ечим деб ҳисоблайди.\nКалит сўзлар: Молия, Хориж,


Инсон бахти тинчлик ва хотиржамликда\n10.09.2020 Чоп этиш учун\nХалқимиз ҳар доим ҳар қандай зиддиятни муросаю мадора йўли билан ечишга, ўзгаларнинг ишига аралашмасликка ҳаракат қилиб келган ва бу фазилатлар ўлмас қадриятларимизга айланган. Боиси, инсонга ҳар куни тинчлик ва хотиржамлик керак. Фақатгина тинчлик бор жойда фаровонлик ва барака бўлади. Одамлар доимо эзгу мақсадлар йўлида бунёдкорлик ишлари билан машғул бўлади.\nАлбатта, халқимиз бугунгидек бахтли кунларга осон эришгани йўқ. Бу йўлда қанчалик заҳмат чеккани, юзлаб, минглаб ота-боболаримиз, акаларимиз жонфидо қилгани, оналаримиз, аёлларимиз бахтдан айрилгани ҳеч кимнинг ёдидан чиқмайди. Чиқмаслиги ҳам керак. Чунки инсон хотира билан тирик, қадр билан улуғ. Ўтганларни ёдга олиш, уларнинг хайрли амаллари, жасоратини доимо эътироф этиб, эсламоқ инсонлийлик бурч саналади.\nАйниқса, Иккинчи жаҳон уруши талофатларини ҳеч қачон унутиб бўлмайди. Бу урушда Ўзбекистондан 1,5 миллионга яқин одам иштирок этди. Ватандошларимизнинг 450 мингдан ортиғи жангларда ҳалок бўлдилар. Яна қанчадан-қанча оталаримиз, акаларимиз ногирон бўлиб қайтдилар. Фронт ортидаги талафатларнинг эса чек-чегараси йўқ. Бу хотираларни унутиб бўладими? 9 майни Хотира ва Қадрлаш куни тарзида умумхалқ байрами сифатида кенг нишонлаб келаётганимиз ҳам бежиз эмас.\nЎзбекистон Республикаси Президенти томонидан куни кеча қабул қилинган “Ғалаба боғи” ёдгорлик мажмуаси фаолиятини ташкил этиш чора-тадбирлари тўғрисида”ги Қарори ҳам бу йўлда қилинаётган эзгу ишларининг навбатдагиси бўлди.\nМаълумки, Иккинчи жаҳон урушида мардлик ва жасорат, фронт ортида матонат ҳамда инсонпарварлик намуналарини кўрсатган кўп миллатли Ўзбекистон халқининг фашизм устидан қозонилган буюк Ғалабанинг 75 йиллиги муносабати билан Тошкент шаҳрида “Шон-шараф” давлат музейи, “Мангу жасорат” ва “Матонат мадҳияси” монументларини, тарихий-бадиий экспозицияларни ўз ичига олган “Ғалаба боғи” ёдгорлик мажмуаси барпо этилган эди. Ушбу мажмуа уруш қатнашчилари ва фронт ортида фидокорона меҳнат қилган юртдошларимизнинг номларини абадийлаштириш, уларнинг беқиёс жасорати ва матонатини тарих саҳифаларига муҳрлаш, ёш авлодни Ватанга муҳаббат ва садоқат руҳида тарбиялашда ҳам муҳим аҳамиятга эга бўлмоқда.\nПрезидентимизнинг ушбу Қарори бу борадаги ишларни янада кенгайтириш мақсадида қабул қилинган бўлиб, унга кўра, Мудофаа вазирлиги ҳузурида юридик шахс мақомига эга бўлган давлат муассасаси шаклидаги “Ғалаба боғи” ёдгорлик мажмуаси фаолияти ташкил қилинади. Қарорда унинг асосий вазифалари белгиланди. “Ғалаба боғи” ёдгорлик мажмуаси фаолиятини ташкил этиш ва ривожлантириш бўйича “Йўл харитаси” тасдиқланди. Шунингдек, юридик шахс мақомига эга бўлмаган “Ғалаба боғи” ёдгорлик мажмуасини ривожлантириш жамғармаси ташкил этилади.\nАлбатта, ушбу қарор ижроси нафақат депутатларга, шу юрт келажагига ўзини масъул билган барча ватандошларимизга катта масъулият юклайди. Шукрки, халқимиз дориломон кунлар шукуҳи билан яшамоқда. Эл манфаати йўлида кенг кўламли ислоҳотлар амалга оширилмоқда. Энг муҳими, юртимизда тинчлик ва барқарорлик ҳукумрон, дастурхонимиз тўкин, фарзандларнинг шоду ҳуррам, кексаларимизнинг қўли дуода. Зеро, инсонга бундан ортиқ нарса керак эмас.\nЎзбекистон “Миллий тикланиш” демократик партияси фракцияси аъзоси